qundao/data-zh-poetry huggingface dataset:
叔治遺草蟲枕屏
作者：梅堯臣
朝代：宋

世傳毗陵畫，妙絕僧居寧。
不爲權貴逼，所與乃忘形。
英機三尺素，落筆酒未醒。
忽爲雙飛蜂，忽就一蜻蜓。
螳蜋相拒立，促織如可聽。
蚣蝑與螻蟈，行躍勢未停。
竹蟬及鬼蝶，飄飄翻翅翮。
蚊蝱亦具體，纖悉皆可名。
廣宗潘叔治，持作枕間屏。
我行因以贈，益見雙眉清。
取𧍧
作者：梅堯臣
朝代：宋

東灣暖無沙，有𧍧淵泥下。
輕舠復翠竿，預致曾誰捨。
刳肉不知數，持爲楚鄉鮓。
嗜味固足珍，況亦椒橙假。
古冢
作者：梅堯臣
朝代：宋

南陽古原上，荒塚若魚鱗。
劍佩不爲土，衣冠應化塵。
枯骸託魑魅，細草沒麒麟。
何必問名氏，漢家多近親。
古劍篇送蔡君謨自諫省出守福唐
作者：梅堯臣
朝代：宋

生銅夜夜鳴，剉鐵未嘗缺。
主人久提携，何事贈離別。
借問豈酬恩，請看鐔上血。
休慙補履功，出處異施設。
古意
作者：梅堯臣
朝代：宋

故人留雅曲，今與新人彈。
新人聽不足，復使後人歡。
古意
作者：梅堯臣
朝代：宋

月缺不改光，劍折不改剛。
月缺魄易滿，劍折鑄復良。
勢利壓山岳，難屈志士腸。
男兒自有守，可殺不可苟。
古意
作者：梅堯臣
朝代：宋

林中即鹿人，常爲虎所即。
虎豈援鹿者，亦各求其食。
趨利不顧害，禍患安可息。
古來遯世士，輕彼用智力。
古柳
作者：梅堯臣
朝代：宋

岸側古大柳，誰種臨長江。
中自出蠹蝎，百歲成枯腔。
忽值漲流沒，槎牙綴旌幢。
腹膚藏蛟龍，半夜雷砰韸。
飛霆痕尚白，如斬馬陵龐。
倏爾巨電至，萬弩聲裂缸。
又爲狂風摧，所殘惟朽樁。
卧幹越大鼎，絕臏不可扛。
就爇以照漁，駭鱗一何厖。
始知網罟細，未足禁突撞。
隆準以脫去，城下徒焚降。
我從洲上泊，昏曉睨船窗。
始終覩變毀，欲賦挑殘釭。
吾交評韓詩，險韻古莫雙。
安得共詠此，但嗟各他邦。
古相思
作者：梅堯臣
朝代：宋

劈竹兩分張，情知無合理。
織作雙紋簟，依然淚花紫。
淚花雖復合，疑岫幾千里。
欲識舜娥悲，無窮似湘水。
古鑑
作者：梅堯臣
朝代：宋

古鑑得荒塚，土花全未磨。
背菱尖尚在，鼻獸角微訛。
月暗蝦𢋙蝕，塵昏魍魎過。
但令光彩發，表裏是山河。
句·其一
作者：梅堯臣
朝代：宋

秋花冬更開，夏實冬還結。
物理性難常，人意自爲孽。
句·其二
作者：梅堯臣
朝代：宋

亞夫金鼓從天落，韓信旌旗背水陳。
史供奉羣鶴
作者：梅堯臣
朝代：宋

出珥銀貂侍太清，迴看雙鶴舞中庭。
翩翩曾是仙人驥，兩兩尚儀君子形。
靜夜欲還緱嶺月，終朝思啑太湖萍。
莫將樹上雞相並，會待歸飛向杳冥。
史尉還烏程
作者：梅堯臣
朝代：宋

與君去年別，君來竟悲喜。
乘馬夜訪君，備陳昔行李。
五月辭吳中，六月渡揚子。
七月行喪妻，是月子又死。
買棺無橐金，助貸頼知己。
嬌兒晝夜啼，幼女飲食止。
行路况炎蒸，悲哀滿心耳。
青銅不忍照，憔悴鄰於鬼。
八月至都下，少長疾未已。
一婢復嗑然，老媼幾不起。
君門日預朝，僕乘貧可恥。
十月補王畿，受代隔歲紀。
閉門陋巷中，悶默閱書史。
初聞君至之，如見湖山美。
今聞君復還，爲我謝雲水。
故交儻相問，懷抱今如此。
豈乏南飛雁，豈無東下鯉。
自同嵇康懶，作書愁把紙。
史氏南軒
作者：梅堯臣
朝代：宋

庭中碧石盎，上結三重山。
飛光入酒盃，舞翠生髻鬟。
竹林眠黄麞，莎徑欠白鷴。
主人無倦情，窗戶不須關。
右丞李相公自洛移鎮河陽
作者：梅堯臣
朝代：宋

侯服齊三輔，天臺聳百僚。
新章刻銅虎，舊德冠金貂。
已作歌襦化，方期執玉朝。
雙鞬辭洛宅，千騎向河橋。
鼓角春城暮，鶑花故苑遥。
瓜亭猶接軫，棠茇自敷條。
夾道都人擁，迎風駟牡驕。
莫隨文學乘，空望旆旌飄。
司徒陳公挽詞二首·其一
作者：梅堯臣
朝代：宋

位至三公有，恩加賜謚無。
再調金鉉鼎，屢剖玉麟符。
已歎鸞同穴，還嗟鳳欠雛。
擁途看鹵部，誰爲畢三虞。
司徒陳公挽詞二首·其二
作者：梅堯臣
朝代：宋

公在中書日，朝廷百事崇。
王官多不喜，天子以爲忠。
富貴人間少，恩榮歿更隆。
若非笳鼓咽，寂寞奈秋風。
司馬君實遺甘草杖
作者：梅堯臣
朝代：宋

美草將爲杖，孤生馬嶺危。
難從荷篠叟，寧入化龍陂。
去與秦人采，來扶楚客衰。
藥中稱國老，我懶豈能醫。
合流值雨與曹光道飲
作者：梅堯臣
朝代：宋

秋風嚎衰林，秋雨阻歸客。
頼有故時交，舉杯聊岸幘。
談兵與論文，曾不涉陳迹。
必竟無所施，醉去思泉石。
合流曹光道惠鉅李知其炎酷中有此味亦可樂也輒以詩寄
作者：梅堯臣
朝代：宋

穎傍成蹊李，其實小於拳。
誰知皴枝瘦，生此紺玉鮮。
摘以筠梢籠，沉以石根泉。
濛濛粉未落，粲粲葉猶連。
蔭樹咀甘液，安知有苦煎。
報君惜茲樂，時詠逍遥篇。
合流河堤上亭子
作者：梅堯臣
朝代：宋

隔河桑榆晚，藹藹明遠川。
寒漁下灘時，翠鳥飛我前。
山藥植瑣細，野性仍所便。
令人思濠上，獨詠莊叟篇。
同尹子漸王幾道訪郭生別墅不遇
作者：梅堯臣
朝代：宋

秋野已澄曠，偶來幽興多。
茨居隔寒水，柴戶蔭喬柯。
看竹曾留鳳，携朋不爲鵝。
人歸碧苔徑，應識履痕過。
同希深馬上口占送九舅入京成親聯句
作者：梅堯臣
朝代：宋

之子洛中來，芳罇喜暫開。
人誇阿連少，吾愧士衡才。
丹闕鳳皇去，清川鴻雁迴。
都門春色美，相送思悠哉。
同朱表臣及諸君游樊氏園
作者：梅堯臣
朝代：宋

五年前上去，乃從許公過。
舊物此君在，後生新筍多。
朱櫻繁且熟，黄鳥啄仍歌。
一一如當日，乘高奈興何。
同次道遊相國寺買得翠玉罌一枚
作者：梅堯臣
朝代：宋

古寺老柏下，叟貨翠玉罌。
獸足面以立，瓜腹肩而平。
虛能一勺容，色與藍水并。
我獨何爲者，忽見目以驚。
家無半鍾畜，不吝百金輕。
都人莫識寶，白日雙眼盲。
同永叔子聰遊嵩山賦十二題·三醉石
作者：梅堯臣
朝代：宋

相期物外遊，共醉僊壇石。
舉手薄高穹，清風生兩腋。
都忘塵世煩，笑傲聊爲適。
同永叔子聰遊嵩山賦十二題·二室道
作者：梅堯臣
朝代：宋

度嶺失羣山，千峯出天際。
方欣左右看，屢改縈迴勢。
勝事誰與同，芬然有蘭蕙。
同永叔子聰遊嵩山賦十二題·公路澗
作者：梅堯臣
朝代：宋

我來袁公溪，斷岸猶殘壘。
僵柳遠臨灣，新蒲初出水。
行行古臺近，兩兩驚禽起。
雞犬何處聞，人家深塢裏。
同永叔子聰遊嵩山賦十二題·天池
作者：梅堯臣
朝代：宋

安知最高頂，清淺水池開。
有時片雲出，倏忽生風雷。
誰羨雙黄鵠，刷羽來徘徊。
同永叔子聰遊嵩山賦十二題·天門
作者：梅堯臣
朝代：宋

古壁何蒼蒼，穿雲玉梯出。
歘然起青冥，却立觀少室。
前巖復後峯，陰晴狀非一。
同永叔子聰遊嵩山賦十二題·天門泉
作者：梅堯臣
朝代：宋

泠泠雲外泉，的的巖光入。
靜若僊鑑開，寒疑玉龍蟄。
時應下鹿羣，跡印青苔濕。
同永叔子聰遊嵩山賦十二題·峻極寺
作者：梅堯臣
朝代：宋

山高路已窮，倏爾逢蘭若。
落日老僧閑，支頤古松下。
緩步入禪庭，苔蒼但蕭灑。
同永叔子聰遊嵩山賦十二題·拜馬澗
作者：梅堯臣
朝代：宋

王子昔凌霓，國人茲拜馬。
依稀日夜笙，聲入寒泉瀉。
空傳七日期，飛鶴何時下。
同永叔子聰遊嵩山賦十二題·玉女擣衣石
作者：梅堯臣
朝代：宋

幽石稱擣衣，擣衣人不見。
雲纓白飄颻，巖樹長葱蒨。
猶應寒夜中，山月來鋪練。
同永叔子聰遊嵩山賦十二題·玉女窗
作者：梅堯臣
朝代：宋

玉洞倚霞壁，天窗露微明。
驂鸞去不返，啼鳥空相驚。
萬木自虧蔽，捫蘿復誰情。
同永叔子聰遊嵩山賦十二題·登太室中峯
作者：梅堯臣
朝代：宋

日夕望蒼崖，嶄嶄在天外。
及來步其巔，下見河如带。
半壁雲樹昏，山根已霶霈。
同永叔子聰遊嵩山賦十二題·自峻極中院步登太室中峯
作者：梅堯臣
朝代：宋

稅駕綠巖前，攀蘿不知倦。
人從樹杪來，路向雲端轉。
忽覺在煙霓，回看峯嶺變。
同江鄰幾龔輔之陳和叔登吹臺有感
作者：梅堯臣
朝代：宋

在昔梁惠王，築臺聚歌吹。
笙簫無復聞，黄土化珠翠。
當時秦兵强，今亦歸厚地。
我與諸賢良，舉酒莫言醉。
曾誰問孟軻，空自有仁義。
同蔡君謨江鄰幾觀宋中道書畫
作者：梅堯臣
朝代：宋

君謨善書能別書，宣獻家藏天下無。
宣獻既歿二子立，漆匣甲乙收盈厨。
鍾王真蹟尚可覩，歐褚遺墨非因模。
開元大曆名流夥，一一手澤存有餘。
行草楷正大小異，點畫勁宛精神殊。
坐中鄰幾素近視，最辨纖悉時驚吁。
逡巡蔡侯得所得，索研鋪紙纔須臾。
一掃一幅太快健，檀溪躍過瘦的顱。
觀書已畢復觀畫，數軸江吳種稻圖。
稻苗秧秧水拍拍，羣鷺矯翼人荷鋤。
陂塍高下石籠密，竹樹參倚荆籬疎。
大車立輪轉流急，小犢欺顧稚子驅。
令人頻有故鄉念，春事況及蠶桑初。
虎頭將軍畫列女，二十餘子拖裙裾。
許穆夫人尤窈窕，因誦載馳誠起予。
余無書性無田區，美人雖見身老癯。
舉頭事事不稱意，不如倒盡君酒壺。
同諸韓及孫曼叔晚遊西湖三首·其一
作者：梅堯臣
朝代：宋

晚日城頭落，輕鞍果下凉。
野蜂銜水沫，舟子剝菱黄。
木老識秋氣，徑幽聞草香。
幅巾聊去檢，不作楚人狂。
同諸韓及孫曼叔晚遊西湖三首·其三
作者：梅堯臣
朝代：宋

舟中演滿意不淺，却坐林塘景欲昏。
翠色蜻蜓立菱蘂，青絲騕裊秣城根。
同諸韓及孫曼叔晚遊西湖三首·其二
作者：梅堯臣
朝代：宋

爍電未成雨，凉風先入衣。
青天忽開影，紅日尚餘暉。
蛺蝶作團起，蜻蜓相戴飛。
嘲謔不覺夕，跨馬月中歸。
同諸韓飲曼叔家
作者：梅堯臣
朝代：宋

富貴豐盤餐，日可侑清角。
不與賢者俱，飽食何所學。
吾友雖日貧，邀賞不辭數。
質衣爲酒肴，出論輕管樂。
其饌精且甘，刀几孰親握。
是時予苦眩，引去意頗確。
羸馬雪中歸，醉醒誰復較。
同謝師厚宿胥氏書齋聞鼠甚患之
作者：梅堯臣
朝代：宋

燈青人已眠，饑鼠稍出穴。
掀翻盤盂響，驚聒夢寐輟。
唯愁几硯撲，又恐架書齧。
癡兒效貓鳴，此計誠已拙。
同道損世則元輔遊西湖於卞氏借雙鶴以觀
作者：梅堯臣
朝代：宋

塘蒲蔭綠水，菡萏豔修渚。
想像華亭野，但欠鳴鶴侶。
同來三四人，趣向頗相與。
思見此清禽，無能覿翔羽。
城隅有大第，世本官吳楚。
嘗同太湖石，不惜持金取。
欲作園林勝，園林寧暇覩。
今當問其家，借賞無吾拒。
果亦致之來，奮毛如喜舞。
雖生滄海心，翅重不得舉。
還爾稻粱貪，崇丘在何所。
同道損持國訪孔旼處士
作者：梅堯臣
朝代：宋

高廬當大道，節士不肯過。
窮巷獨秉德，車馬一何多。
勢力走諛諂，禮義服委佗。
是以被褐人，長甘北山阿。
曰今豈有愧，漁上有行歌。
吳仲庶殿院寄示與呂沖之馬仲涂唱和詩六篇邀予次韻焉·依韻游陳留禪寺後池
作者：梅堯臣
朝代：宋

共逢香剎住，萬景筆頭堆。
池水蛟龍盡，汀洲鴈鵠來。
遠遊情莫落，去國意徘徊。
舟子休𣀃鼓，王程不爾催。
吳仲庶殿院寄示與呂沖之馬仲涂唱和詩六篇邀予次韻焉·次韻夜過新開湖憶二御共泛
作者：梅堯臣
朝代：宋

出舟湖渺渺，月白絕纖氛。
已見水如鑑，莫生波上雲。
獨征何慕侶，冷酌不知醺。
露下清吟久，同心本愛君。
吳仲庶殿院寄示與呂沖之馬仲涂唱和詩六篇邀予次韻焉·次韻晚泊睢陽
作者：梅堯臣
朝代：宋

日下繡衣客，江南燕尾艎。
跡雖同鷁退，心不假犀凉。
舊國旌旄去，包原苑囿荒。
臨堤一懷古，柳上見微陽。
吳仲庶殿院寄示與呂沖之馬仲涂唱和詩六篇邀予次韻焉·次韻臨淮感事
作者：梅堯臣
朝代：宋

楚舸高帆未可開，滿帆風暴作陰雷。
聖文亹亹傷漂溺，世路紛紛自往來。
浮磬猶聞傳激越，沉妖不見鎖淵回。
連陂蛙黽鳴無數，安得周官爲灑灰。
吳仲庶殿院寄示與呂沖之馬仲涂唱和詩六篇邀予次韻焉·次韻被命出城共汎
作者：梅堯臣
朝代：宋

三驄忽出乘楚艘，直氣突兀如吳濤。
大都智勇皆世豪，橫身破浪親戰舠。
迴舷受箭誰畏曹，猛士心伏寒生毛。
風聲鶴唳傳九臯，何用寶刀稱孟勞。
右持酒杯左持螯，功成各慕前人高。
不言大享烹太牢，下與尺鷃翔於蒿。
吳仲庶殿院寄示與呂沖之馬仲涂唱和詩六篇邀予次韻焉·汴渠
作者：梅堯臣
朝代：宋

我實山野人，不識經濟宜。
聞歌汴渠勞，謾綴汴渠詩。
汴水源本清，隨分黄河枝。
濁流方已盛，清派不可推。
天王居大梁，龍舉雲必隨。
設無通舟航，百貨當陸馳。
人間牛騾馿，定應無完皮。
苟欲東南蘇，要省聚歛爲。
兵衛詎能削，乃須雄京師。
今來雖太平，盡罷未是時。
願循祖宗規，勿益羣息之。
譬竭兩川賦，豈由此水施。
縱有三峽下，率皆麤冗資。
慎莫尤汴渠，非渠取膏脂。
吳太博遺柑子
作者：梅堯臣
朝代：宋

太學先生欺綠橘，吳興才士與黄柑。
黄柑似日勝崖蜜，带葉初擎翠竹籃。
還料楚王曾未識，徒將萍實詫江南。
吳季野話撫州潛心閣
作者：梅堯臣
朝代：宋

高閣潛心所，圖書曝蠹收。
青山隨宅轉，遠水向門流。
迤邐看無厭，潺湲聽不休。
一聞秦洞說，便欲泛漁舟。
吳正仲同諸賓泛舟歸池上
作者：梅堯臣
朝代：宋

輕舟與客歸，竹下閑棋局。
煮鱟吳味新，篘醪楚釀熟。
風吹山雨來，冷射膚生粟。
醉昏笑語同，不看西齋錄。
吳正仲求紅梅接頭
作者：梅堯臣
朝代：宋

君家梅溪上，但見梅花白。
我家家樹紅，求枝寄歸客。
翦接如交情，本末不相隔。
明年舉酒時，醉頰生微赤。
吳正仲見訪迴日暮必未晚膳因以解嘲
作者：梅堯臣
朝代：宋

永日無車馬，閑坊有竹鄰。
雨中烏帽至，門外綠苔新。
不殺雞爲具，堪題鳳向人。
山公識墨在，知我舊來貧。
吳正仲遺二物詠之·疊石
作者：梅堯臣
朝代：宋

十片寒湖滑，千秋白浪根。
蒼蒼古崖色，疊疊老苔痕。
欲象巨鼇頂，俯當科斗盆。
唯愁作險說，平地起崑崙。
吳正仲遺二物詠之·金盞子
作者：梅堯臣
朝代：宋

鍾令昔醒酒，豫章留此花。
黄金盞何小，白玉椀無瑕。
始入吳郎宅，還歸楚客家。
從茲不能醉，只恐費流霞。
吳正仲遺新茶
作者：梅堯臣
朝代：宋

十片建溪春，乾雲碾作塵。
天王初受貢，楚客已烹新。
漏泄關山吏，悲哀草土臣。
捧之何敢啜，聊跪北堂親。
吳正仲遺蛤蜊
作者：梅堯臣
朝代：宋

紫緣常爲海錯珍，吳鄉傳入楚鄉新。
罇前已奪蟹螯味，當日蒓羹枉對人。
吳殿丞代州通判
作者：梅堯臣
朝代：宋

舉才不避勢，必也知其長。
王官誠濟濟，豈得佐邊疆。
代郡實雄要，昔已選帥良。
功名乃欲取，叱馭登太行。
吳沖卿出古飲鼎
作者：梅堯臣
朝代：宋

精銅作鼎土不蝕，地下千年蘚花冪。
腹空鳳卵留藻文，足立三刀刃微直。
左耳可執口可斟，其上兩柱何對植。
從誰發掘歸吳侯，來助雅飲歡莫極。
又荷君家主母賢，翠羽胡琴令奏側。
絲聲不斷玉箏繁，繞樹黄鸝鳴不得。
我雖衰苶爲之醉，玩古樂今人未識。
吳沖卿學士以王平甫言淮甸會予予久未至沖卿與平甫作詩見寄答之
作者：梅堯臣
朝代：宋

老馬力盡道路長，豈若壯驥思騰驤。
項窮臨流歎不逝，燕骨埋沒庸可傷。
我今六十趨南北，饑腸不足面黧黑。
少年心志一點無，千里區區安所得。
往居閭閈乏經過，閉門讀書多廢食。
便從冠带向仕途，强顔希祿非貪職。
昨逢王倩昧平生，一見如舊心相傾。
談經樹下任日炙，酒狂便欲騎長鯨。
誰意同行有遲疾，先入大梁凡幾日。
大梁故人憐鈍衰，迭爲寄唱辭嚴密。
卒章言買羊與酒，雖齒動摇能飫溢。
亦知紅頰教新成，更願舊朋邀六七。
吳沖卿示和韓持國詩一卷輒以爲謝
作者：梅堯臣
朝代：宋

葉公所好者，熟已識頭角。
一日真物來，駭汗沛且渥。
我初見韓子，蜿蜒噴雷雹。
子復蛟龍文，氣象不可捉。
畏懷但驚顧，得與前事較。
吳沖卿鼓契
作者：梅堯臣
朝代：宋

暮契出，朝契歸，出入未嘗逢日暉。
雄雌曾不離鍾室，百年刓弊知者稀。
時移世異不改易，俗眼厭舊君前非。
君王萬年千年壽，獨憐古器與衆違。
昨日霜華厚如雪，百官凍靴朝紫微。
吳王偷就溫漏火，始一識之增歎唏。
不知逢逢六街鼓，自此發號通帝闈。
人間鍾鼓有多少，多少亂鳴誰肯譏。
吳資政挽詞二首·其一
作者：梅堯臣
朝代：宋

天下文章老，爲公地底銘。
平生懷道德，鋪寫若丹青。
蒲市一朝罷，洛人皆淚零。
嗟嗟廟堂貴，今以柏爲庭。
吳資政挽詞二首·其二
作者：梅堯臣
朝代：宋

峨峨陘土厚，自古葬賢人。
百尺不逢水，千年空閉春。
夜臺埋琬琰，隴道刻騏驎。
西望緣纓淚，曾無幕府賓。
吳長文紫微見過
作者：梅堯臣
朝代：宋

豈敢以貧賤，而輙傲賢貴。
但恨門闌遥，赫日去可畏。
瘦馬汗常流，寸步出無謂。
是以逾十旬，景慕腸欲沸。
近因秋雨來，纖纖有凉氣。
九陌可以行，輕服可以衣。
方將事請見，瘡足痛若䠊。
忽枉騶騎過，顔厚言莫既。
尚期新醪熟，還往襲經緯。
乃知君子德，曩分替則未。
呂大監餉鮆魚十尾
作者：梅堯臣
朝代：宋

日暖楊花四散開，江邊鮆魚無數來。
伊魴洛鯉不堪憶，丙穴漾陂何可咍。
賀監休思鏡湖去，應知李白跨鯨迴。
呂寺丞家膳
作者：梅堯臣
朝代：宋

春雨薄無泥，野苗青入俎。
深堂開畫圖，飛鳥驚寒渚。
名筆今寂寥，嘉賓競推許。
主人何太勤，不異具雞黍。
呂山人同荆供奉見過
作者：梅堯臣
朝代：宋

街上春泥踏始開，山人忽同供奉來。
老奴行遲報我晚，怒氣欲拔庭中槐。
聞說道心調伏久，等閑休要起嫌猜。
呂晉
作者：梅堯臣
朝代：宋

四葉及王游，共家原坂嶺。
歲摘建溪春，爭先取晴景。
大窠有壯液，所發必奇穎。
一朝團焙成，價與黄金逞。
呂侯得鄉人，分贈我已幸。
其贈幾何多，六色十五餠。
每餠包青蒻，紅籤纏素檾。
屑之雲雪輕，啜已神魄惺。
會待嘉客來，侑談當晝永。
呂縉叔云永嘉僧希用隠居能談史漢書講說邀余寄之
作者：梅堯臣
朝代：宋

奈苑談經者，蘭臺著作稱。
吾儒不兼習，爾學若多能。
每愛前峯好，閑穿弊屐登。
定將修史筆，添傳入高僧。
周仲章通判潤州
作者：梅堯臣
朝代：宋

昔過京口山，斷崖如鞏洛。
抱谷黄芹泥，百丈聳垠堮。
山嶺與江面，地脈水可度。
欲鑿無淺泉，孰云南土薄。
君爲別乘去，便比北州樂。
已免卑溼憂，仍離鴞鵩惡。
況逢休明時，秋堞罷嚴柝。
夜愛寒江潮，月臨甘露閣。
置酒發浩歌，萬里波欲却。
霜蟹肥可釣，水鱗活堪斫。
縱飲不須休，未應滄海涸。
終當笑楊雄，窮壁常寂寞。
更知首陽人，薇蕨事亦錯。
不若阮步兵，醉鞍伸兩脚。
太守必吾徒，儻能時就酌。
周仲章都官示卷因以贈之
作者：梅堯臣
朝代：宋

赭白西北來，本是天馬種。
朝秦暮至吳，嵩華如歷冢。
伯樂曾未逢，垂頭牧青隴。
今朝顧我鳴，振鬣耳聳聳。
聲生秋風悲，已喪荆軻勇。
誰牽駕鸞車，高躡雲霧擁。
和中道伏日次韻
作者：梅堯臣
朝代：宋

伏日每苦熱，古來亡事侵。
嘗聞東方朔，割肉趨庭陰。
百職當早罷，將畏赫日臨。
我無歸遺人，懷念空霑襟。
和中道雨中見寄
作者：梅堯臣
朝代：宋

雨淫上復落，雲暗不少開。
泥將沒馬脛，思子日幾迴。
我既不可往，子亦不可來。
屋漏又苦甚，巾舄生莓苔。
安肯問農畝，唯憂無酒材。
但能置醇酎，莫負吾樽罍。
和中道雨樹
作者：梅堯臣
朝代：宋

一旬苟不雨，萬木昏蒼蒼。
朝見洗林葉，動摇生輝光。
晚逢開疏陰，枝上漏微陽。
翠色固以好，安得無秋霜。
和人喜雨
作者：梅堯臣
朝代：宋

仲冬至仲春，陰隔久不雨。
耕農將失時，萌穎未出土。
帝心實焦勞，日夜不安處。
禱祠煩駿奔，肸饗杳無補。
帝時降金輿，徧款靈真宇。
百姓知帝勤，變愁爲鼓舞。
和氣能致祥，是日雲蔽午。
夕風不鳴條，甘潤忽周普。
已見堯爲君，安問誰爲輔。
和人雪意
作者：梅堯臣
朝代：宋

凍雲低垂野，遠樹昏未分。
朝來庭竹上，摵摵霰已聞。
扣門有兵吏，嘉命傳相君。
趨閤展熊席，卷幔飄爐熏。
桂漿貯榼美，馬乳薦實蕡。
賓屬兩三人，從容奉評文。
遠稽先儒言，風賦可以羣。
密置筆與硯，唯待雪雰雰。
雪既不可待，日暮人半醺。
明朝獲方楮，健思欲凌雲。
和介甫明妃曲
作者：梅堯臣
朝代：宋

明妃命薄漢計拙，憑仗丹青死悞人。
一別漢宮空掩淚，便隨胡馬向胡塵。
馬上山川難記憶，明明夜月如相識。
月下琵琶旋製聲，手彈心苦誰知得。
辭家只欲奉君王，豈意蛾眉入虎狼。
男兒返覆尚不保，女子輕微何可望。
青冢猶存塞路遠，長安不見舊陵荒。
和仲文西湖野步至新堰二首·其一
作者：梅堯臣
朝代：宋

决决堰根水，層層湖上田。
寒魚猶著底，白鷺已飛前。
履惜春泥滑，衣從澀蔓牽。
偶來成野望，歸興自留連。
和仲文西湖野步至新堰二首·其二
作者：梅堯臣
朝代：宋

潭上水容暖，野中寒吹橫。
行塘人已晚，吟步日難更。
凍地坼枯龜，斷冰流破鏡。
王都且不遠，樂此林泉性。
和元之述夢見寄
作者：梅堯臣
朝代：宋

高秋枕席凉，晝寢還清曠。
不嘲君腹便，獨夢予爾訪。
豈忘相規言，仍記羣小謗。
始知端正心，寐語尚不誑。
惝怳何讒人，告子亦孟浪。
吾聞有尸蟲，伺惡多相尚。
耽睡受其惑，子心恐成恙。
勉子守庾曹，勿使茲物王。
魂交昧聰明，寤後成清唱。
誦玩自省循，徒爾增怊悵。
不能檢細微，遂使言屢貺。
雖然甚頑鄙，內顧無過當。
仲尼稱天厭，季路猶行行。
何當謝勤誠，爲子傾嘉釀。
和元輿遊春次用其韻
作者：梅堯臣
朝代：宋

乘閑多遠興，信馬與君行。
碧樹斜通市，清流曲抱城。
山花高下色，春鳥短長聲。
日暮吾廬近，還歌空復情。
和公儀龍圖小桃花
作者：梅堯臣
朝代：宋

三分春色一分休，始見桃花著樹頭。
霰雪斗來如約勒，爲公留作上林遊。
和公儀龍圖憶小鶴
作者：梅堯臣
朝代：宋

聞憶華亭雙鶴雛，蒼毛未變頂微朱。
閑情且與稻粱飽，寄語休將雞鶩驅。
丁令再歸移歲月，王襃端爲約僮奴。
主人必欲看飛舞，太液池寬肯放無。
和公儀龍圖戲勉
作者：梅堯臣
朝代：宋

五公雄筆厠其間，媿似丘陵擬泰山。
豈意來嘲飯顆句，忙中唯此是偷閑。
和公儀龍圖新居栽竹二首·其一
作者：梅堯臣
朝代：宋

八月竹根移要雨，逢陰便向阮家求。
請公靜聽蕭蕭葉，斗變江南一夜秋。
和公儀龍圖新居栽竹二首·其二
作者：梅堯臣
朝代：宋

都城有地誰栽竹，只見寒樗與老槐。
聞種琅玕向新第，翠光秋影上屏來。
和刁太博新墅十題·北軒
作者：梅堯臣
朝代：宋

冬日迎喧此未宜，苦吟那對朔風時。
祇誇砌下留殘雪，不看簷間斗柄垂。
和刁太博新墅十題·叢杉
作者：梅堯臣
朝代：宋

植幹森然美在庭，更憐相倚自青青。
翠姿且有干雲勢，豈是孤生向遠坰。
和刁太博新墅十題·小舫
作者：梅堯臣
朝代：宋

小舫閑撐莫厭遲，比於刳艇劣相宜。
漕河有處通陂水，深入荷花人不知。
和刁太博新墅十題·新井
作者：梅堯臣
朝代：宋

淺淺清泉自鑑開，鱗鱗寒甃未生苔。
山中亭午野禽渴，不畏人驚欲下來。
和刁太博新墅十題·松阜
作者：梅堯臣
朝代：宋

勾引風聲已可聽，高陰仍更接崗形。
知君久欲平心氣，早晚根傍長茯苓。
和刁太博新墅十題·移竹
作者：梅堯臣
朝代：宋

遠愛檀欒碧逕開，荷鋤乘雨破秋苔。
直須探作阮家趣，更向煙林缺處栽。
和刁太博新墅十題·綿檜
作者：梅堯臣
朝代：宋

翠色凌寒豈易衰，柔條堪結更葳蕤。
松身柏葉能相似，勁拔緣何不自持。
和刁太博新墅十題·花塢
作者：梅堯臣
朝代：宋

雜芳春發淺深叢，曲塢逶迤紫間紅。
色賤格微應不數，少添蘭菊待秋風。
和刁太博新墅十題·西齋
作者：梅堯臣
朝代：宋

靜節歸來自結廬，稚川閑去亦多書。
請君架上添芸草，莫遣中間有蠹魚。
和刁太博新墅十題·靜舍
作者：梅堯臣
朝代：宋

野木扶疎重復重，塘蒲涵水綠茸茸。
琴書尤古得爲樂，休問前山有戴顒。
和劉原父舍人樂郊詩
作者：梅堯臣
朝代：宋

太守東平來，固殊阮步兵。
步兵醉乘馿，太守整佩纓。
事物既已遺，駕車出東城。
園荒久不治，道路生棘荆。
地僻人馬入，草間狐兔驚。
舊池堙猶窊，遺址巋不平。
窊者使之濬，巋者使之營。
博野高榭起，陳漁危臺成。
榭前東山秀，臺下盧泉清。
傍塢梧竹暗，翳水芹藻并。
渠渠有深堂，燕賓飛玉觥。
芍藥廣陵美，謔贈鄭女情。
公子莫言歸，古人未以輕。
欲知學山簡，倒載去欹傾。
和劉原甫十二月十日試墨
作者：梅堯臣
朝代：宋

海神不朝雪不作，大梁塵土蔽天高。
道傍牛喘復誰問，佛寺吹螺空唱嚎。
相公跪香恬且佚，陛下減膳心焦勞。
因君試墨偶有激，勇辭壯筆揮長刀。
予無奈何亦思飲，飲竭甖甕從餔糟。
和劉原甫復雨寄永叔
作者：梅堯臣
朝代：宋

階下青苔欲染衣，晴光纔漏又霏微。
衝風燕子銜泥去，隔樹鵓鴣嗔婦歸。
乍冷乍陰將禁火，自開自掩不關扉。
渾身酸削懶能出，莫怪與公還往稀。
和劉原甫白鸚鵡
作者：梅堯臣
朝代：宋

能言異國鳥，來與舶帆飄。
嘗過西王母，曾殊北海鰩。
雪衣應不妬，隴客幸相饒。
因憶禰處士，舊洲蘭蕙凋。
和劉原甫省中新菊
作者：梅堯臣
朝代：宋

華省切星斗，沉沉嚴燕房。
秋風茂陵孫，種菊爛生光。
天晴蝴蝶飛，上下舞雙黄。
劉郎才筆豪，移榻吟在傍。
日晚吏已散，殘景上粉牆。
有酒無飲伴，掇英襟裾香。
還思陶淵明，棄官歸柴桑。
東籬獨此物，盈把恨無觴。
頼有白衣來，好事遺壺漿。
適意各一時，豈乏同舍郎。
和十一月八日圃人獻小桃花二絕·其一
作者：梅堯臣
朝代：宋

當時開向杏花後，今日綻當梅萼前。
不畏雪霜何太甚，繁英如火滿枝燃。
和十一月八日圃人獻小桃花二絕·其二
作者：梅堯臣
朝代：宋

前占寒食一百六，算到其時未合開。
丹豔已先灰管動，不由人力與栽培。
和十一月十二日與諸君登西園亭榭懷舊書事·其一
作者：梅堯臣
朝代：宋

冬日蕭條公府清，獨將諸吏上高城。
而今何處異疇昔，鐵墓下聞狐夜鳴。
和十一月十二日與諸君登西園亭榭懷舊書事·其二
作者：梅堯臣
朝代：宋

莎徑依然見莎葉，蓮塘無復有蓮花。
更看白水滿城下，說著當時龍骨車。
和十二月十七日雪
作者：梅堯臣
朝代：宋

窮冬勁臘已過半，曉雪先春何處來。
豈應全資南畝麥，多應不分北枝梅。
庭中未許野童掃，林下唯愁狂吹摧。
莫問兔園同賦客，相如居右最爲才。
和原甫同鄰幾過相國寺浄土院因觀楊惠之塑吳道子畫聽越僧琴閩僧寫宋賈二公真
作者：梅堯臣
朝代：宋

青槐夾馳道，方轡下麒麟。
朅來游紺宇，歷玩同逡巡。
吳畫與楊塑，在昔稱絕倫。
深殿留舊迹，鮮逢真賞人。
一見如宿遇，舉袂自拂塵。
金碧發光彩，物象生精神。
歲月雖已深，奇妙不愧新。
驚嗟豈無意，振播還有因。
乃知至精手，安得久晦堙。
二僧感識別，請以己藝陳。
或彈中散曲，或出丞相真。
覽古仍獲今，未枉停車輪。
和原甫會靈讌集之什
作者：梅堯臣
朝代：宋

鳳皇非鷃匹，騏驥非駑攀。
自乏鎔質資，不數爐冶間。
合於衆君子，百事無相關。
豈期叨稱譽，藉已出瀛寰。
昨聞競方駕，下直從道山。
酒壺綴肴其，馬銜鏘玉環。
上唾屈及賈，下吞崔與班。
肯比豪華子，黄金邀舞鬟。
遂來集靈宮，乃等逸士閑。
養生曾昧術，四體幸無癏。
池籞雖可樂，魚鳥鬧於闤。
繞壇安石榴，何時拆朱殷。
水疑蛟龍潛，雲想鸞鶴還。
蕙圃秘且深，苔徑歷已艱。
越樵得射鏑，秦洞迷童顔。
杳杳頗起羨，區區空服綸。
塵心儻一浣，石溜春潺潺。
和司馬學士上辛祀事出郊寄馮學士
作者：梅堯臣
朝代：宋

侵曉度南薰，禁鍾猶可聞。
春郊微有霰，上苑稍藏雲。
齋館人相望，官橋路已分。
寧同鳥烏樂，翔集自成羣。
和吳沖卿元會
作者：梅堯臣
朝代：宋

千官車馬閶闔來，晝漏始上閶闔開。
峨峨左右升龍進，昨夜雪飛雲作堆。
殿前冠劍魚鱗立，東風入仗旗脚迴。
黄鍾一奏寶扇掩，玳簾卷起香霧排。
鳴梢未盡霹靂響，翠輦已退黄金階。
聖人端冕御法座，大樂旅作聲和諧。
羣公抃蹈丹墀下，尚書奏瑞四夷懷。
乘輿却入更衣閤，通天絳袍陞玉榻。
百拜稱觴萬歲聞，兩廊賜食簪裾匝。
曲傳大定舞綴疎，波旋烟斂飭宮車。
衛官解嚴多士退，日光停午氣象舒。
吳君才筆天下傑，歸來作詩傳石渠。
石渠祕邃無凡愚，石渠酬唱皆嚴徐。
我慙短學復在後，收拾掇棄聊以書。
和吳沖卿學士冬日私居事
作者：梅堯臣
朝代：宋

人知何晏宅，近住白楊頭。
車馬不還往，詩書多蓄收。
風庭吹落葉，霜樹立鳴鳩。
頗與市朝遠，閉門凡幾秋。
和吳沖卿學士省中植菊
作者：梅堯臣
朝代：宋

園菓已熟實未墜，野卉已老葉未瘁。
菊叢是時方發榮，潭上籬邊俱有爲。
一從潭島輔長年，一自籬根圖暫醉。
今將移近省中蘭，壅培早與陶潛異。
黄土肥濃沃井泉，朱欄屈曲侵堦地。
勁風不到何動摇，清露能霑誰著意。
看看重九各登高，金蕊滿頭無所忌。
及此頻邀同舍歡，向來莫羨鍾繇賜。
我家蓬藋不足云，强對嘉章顔起愧。
和吳沖卿學士石屏
作者：梅堯臣
朝代：宋

吳夫子，佩銀龜。
乘天馬，索怪奇。
忽得虢略一片石，其中白色圓如規。
又有樹與烏，畫手雖妙何能爲。
吳乃持問歐陽公，比公曩獲尤可疑。
疑不爲辨賦以詩，詩辭粲粲明星垂。
復遣齎來使我和，坐上鉅公傍睨之。
范侯實有楊雄學，咸云此理難究推。
我歸滌慮反覆思，義雖不經聊解頤。
月與太陽合朔時，陽烏飛上桂樹枝。
枝上作窠生羣兒，人不知天公。
天公欲俾世間見，影著石面如黏黐。
烏既不得去，月亦不可移。
留爲千古作好玩，慎勿傾撲同玉碑。
和吳沖卿江鄰幾二學士王景彝舍人秋興
作者：梅堯臣
朝代：宋

我謂蓬瀛客，清切不畏炎。
及觀秋興篇，無遠此窮閻。
乃知天地大，節候無愛嫌。
寒不爲富減，暑不爲貧添。
向者遭蒸炊，靡不同炮燖。
西風吹雨至，凉氣何纖纖。
霈然沃萬物，不更畢宿占。
紈扇捉苦倦，盤冰得仍厭。
蠅癡驅又來，蚊嚵喙猶尖。
絺衣不復浹，醅醪壓初甜。
客有憎壁蝎，客有困靴襜。
一以磔爲喜，一以嬾自謙。
唯有螭頭人，朝立宮殿簷。
盛誇樓觀高，又極星斗瞻。
予慙異羣公，歸意如陶潛。
自念菊將坼，復思禾可鎌。
舂禾作釀熟，獨邀影與蟾。
此樂雖易有，彼榮安得兼。
和吳沖卿藏菜
作者：梅堯臣
朝代：宋

霜前收美菜，欲以禦冬時。
備乏且增品，挑新那復思。
菖葅嗜西伯，薑食語宣尼。
未免效流俗，競將罌盆爲。
和和之南齋畫壁歌
作者：梅堯臣
朝代：宋

終南下臨長安城，峻欄高檻黄金嬴。
嵩山亦近洛陽陌，鮮車怒馬一日程。
大梁平廣匝千里，不見雲峯來眼底。
其間自有高趣人，掃室呼工巖壑啟。
初疑巨靈勇擘華，不比將軍能聚米。
暗雨輕煙滿室中，塵事如脂一朝洗。
又將餘力作脩竹，石上數莖風撼玉。
葉斜枝亞寒聲盡，節老根獰生意足。
何須踐苔眠綠陰，然後始爲嵇阮公。
三賢歌詠已見意，舞女不須頻整簪。
和壽州宋待制九題·式宴亭
作者：梅堯臣
朝代：宋

從事誰獨賢，而來均宴喜。
幽禽雜嘯呼，珍木竟叢倚。
興將物色俱，閑厭簫鼓美。
寧同不聞問，訟息時遊此。
和壽州宋待制九題·春暉亭
作者：梅堯臣
朝代：宋

卉木日以發，中圃日以嘉。
歡言樂和景，及此鬢未華。
春風實無幾，凌亂枝上花。
山陰况暮月，俯仰誠可嗟。
和壽州宋待制九題·望僊亭
作者：梅堯臣
朝代：宋

嘗聞淮南王，雞犬從此去。
至今山頭石，馬跡尚有處。
使君辭從官，終日絕塵慮。
望望雲漢間，想見賓天馭。
和壽州宋待制九題·熙熙閣
作者：梅堯臣
朝代：宋

初日照城樓，流暉及菌閣。
上收花霧紅，下見春煙薄。
信美是殊邦，而淹佐時略。
自慙江外人，敢慕淮南作。
和壽州宋待制九題·狎鷗亭
作者：梅堯臣
朝代：宋

羣生自知機，不可欺以異。
此雖鷗與馴，鷗亦魚所避。
坐熊臨碧水，安得同一致。
然此海客心，還應無有愧。
和壽州宋待制九題·白蓮堂
作者：梅堯臣
朝代：宋

蟋蟀在秋堂，芙蕖出深水。
浩露同一色，澄澈寒鑑裏。
佳人恥施朱，欲與天真比。
沙鳥閑且都，誰將擬公子。
和壽州宋待制九題·秋香亭
作者：梅堯臣
朝代：宋

高軒盛叢菊，可以泛綠罇。
餘甘自同薺，忘憂寧用萱。
有木皆剝實，何草不陳根。
獨此冒霜豔，芬郁滿中園。
和壽州宋待制九題·美蔭亭
作者：梅堯臣
朝代：宋

野村仍翦茅，當此茂林下。
晴暉葉上明，翠影杯中瀉。
鮮風時颼飀，輕裾自蕭灑。
固殊嵇生鍛，曷慕巖栖者。
和壽州宋待制九題·齊雲亭
作者：梅堯臣
朝代：宋

城隅結危棟，髣髴凌煙霓。
平觀飛雨來，俯窺巢禽棲。
浩蕩孤思發，冪歷蔓草齊。
長安去不遠，何言西北迷。
和孫端叟寺丞農具十五首·摟
作者：梅堯臣
朝代：宋

農人力已勤，要在布嘉種。
手持高斗柄，觜瀉三犂壠。
月下叱黄犢，原邊過廢冢。
安知俠少年，玉食金羈擁。
和孫端叟寺丞農具十五首·樵斧
作者：梅堯臣
朝代：宋

適從伐枯桑，莫悟刃已缺。
蠶工向欲迫，田事不可徹。
丁丁背谷聲，役役持柯熱。
積薪高於山，焉用先後別。
和孫端叟寺丞農具十五首·水車
作者：梅堯臣
朝代：宋

既如車輪轉，又若川虹飲。
能移霖雨功，自致禾苗稔。
上傾成下流，損少以益甚。
漢陰抱甕人，此理未可諗。
和孫端叟寺丞農具十五首·牛衣
作者：梅堯臣
朝代：宋

覆牛畏嚴霜，愛之如愛子。
朔風吹欄牢，禦凍頼苴枲。
惡薄將異韉，貧棲乃同被。
重畜不忘劬，老農非可鄙。
和孫端叟寺丞農具十五首·牧笛
作者：梅堯臣
朝代：宋

牧人樂下牧，背騎吹短笛。
聲穿吳雲低，韻入楚梅的。
誰嗟苦調急，自與幽意寂。
應同堯時民，歌將土壤擊。
和孫端叟寺丞農具十五首·田廬
作者：梅堯臣
朝代：宋

結廬野田中，其高足以覘。
坐卧劣自容，巢棲未嘗厭。
但能風雨蔽，何惜茅蓬苫。
終當收刈畢，寂寞慙山店。
和孫端叟寺丞農具十五首·田漏
作者：梅堯臣
朝代：宋

瓦罌貯谿流，滴作耘田漏。
不爲陰晴惑，用識早暮候。
辛勤無侵星，簡易在白晝。
同功以爲準，一决不可又。
和孫端叟寺丞農具十五首·耒耜
作者：梅堯臣
朝代：宋

古聖通物宜，揉斲資粒食。
稼穡盡民勤，墾耕窮地力。
推化本神農，維時思后稷。
我老欲歸田，茲器已先識。
和孫端叟寺丞農具十五首·耕牛
作者：梅堯臣
朝代：宋

破領耕不休，何暇顧羸犢。
夜歸喘明月，朝出穿深谷。
力雖窮田疇，腸未飽芻粟。
稼收風雪時，又向寒坡牧。
和孫端叟寺丞農具十五首·耘鼓
作者：梅堯臣
朝代：宋

挂鼓大樹枝，將以一耘耔。
逢逢達遠近，汨汨來田里。
功既由此興，餉亦從此始。
固殊調猿猴，欲取兒童喜。
和孫端叟寺丞農具十五首·耰鋤
作者：梅堯臣
朝代：宋

蕪穢或不治，良苗安得長。
薅來露未晞，荷去月初上。
侵煙濕鵝頸，近茇翻蟻壤。
生具自有餘，何辭汗沾顙。
和孫端叟寺丞農具十五首·臺笠
作者：梅堯臣
朝代：宋

力田冒風雨，緝籜爲臺笠。
寒蓑相與用，陰野低迷入。
足屨固易濡，鬢葆何嘗濕。
斯須未可去，赫日資乃急。
和孫端叟寺丞農具十五首·襏襫
作者：梅堯臣
朝代：宋

上襏與下襫，青蓑苦能織。
曉披春雨來，晚曬陽坡側。
蔽身常自足，衝濕曾爲得。
任從野風吹，已敵寒蓬色。
和孫端叟寺丞農具十五首·錢鎛
作者：梅堯臣
朝代：宋

詩稱庤錢鎛，南畝興農作。
寧唯務芟薙，豈不在刈穫。
收功向嘉穀，託用隨芒屩。
太平茲所重，坐見銷鋒鍔。
和孫端叟寺丞農具十五首·颺扇
作者：梅堯臣
朝代：宋

白扇非團扇，每來場圃見。
因風吹糠籺，編竹破筠箭。
任從高下手，不爲暄寒變。
去粗而得精，持之莫言倦。
和孫端叟蠶具十五首·桑原
作者：梅堯臣
朝代：宋

原上種良桑，桑下種茂麥。
雉雊麥秀時，蠶眠葉休摘。
空條漏日多，餘椹更誰惜。
會待黄落來，酒壚燒斗石。
和孫端叟蠶具十五首·桑筥
作者：梅堯臣
朝代：宋

采采向桑郊，盈盈自持筥。
挂鉤带月往，稚葉和煙貯。
一心恐蠶饑，搔首促儔侶。
到家傾嫩綠，刀几爲㕮咀。
和孫端叟蠶具十五首·桑鉤
作者：梅堯臣
朝代：宋

長鉤扳桑枝，短鉤挂桑籠。
南陌露氣寒，東方日光動。
少婦首且笄，幼女角已𩮰。
競以採葉歸，曾非事梳櫳。
和孫端叟蠶具十五首·科斧
作者：梅堯臣
朝代：宋

科桑持野斧，乳濕新磨刃。
繁枿一去除，肥條更豐潤。
魯葉大如掌，吳蠶食若駿。
始時人謂戕，利倍今乃信。
和孫端叟蠶具十五首·紡車
作者：梅堯臣
朝代：宋

蠶月必紡績，絲車方挑擲。
燈下絡緯鳴，林端河漢白。
纖縷自有緒，虛輪運無跡。
腕手已爲勞，誰經用刀尺。
和孫端叟蠶具十五首·織婦
作者：梅堯臣
朝代：宋

織婦手不停，心與日月速。
常憂里胥來，不待雞黍熟。
但言督縣官，立要斷機軸。
誰知公侯家，賜帛堆滿屋。
和孫端叟蠶具十五首·織室
作者：梅堯臣
朝代：宋

常聞漢皇后，織室數來觀。
宮女豈不勤，帝衮得以完。
亦將成纁黄，非用競龍鸞。
意在奉宗廟，後人其可安。
和孫端叟蠶具十五首·繭館
作者：梅堯臣
朝代：宋

漢儀后親蠶，採桑來繭館。
雲母飾車上，鉤籠載車畔。
援條露已乾，受葉日將晏。
爲言天下婦，茲事不可慢。
和孫端叟蠶具十五首·繰盎
作者：梅堯臣
朝代：宋

朝漬一盎繭，繰就幾絢絲。
絲成繭已盡，盎亦誰復持。
道上有墮甑，車傍有鴟夷。
二物且莫笑，顧藉各因時。
和孫端叟蠶具十五首·蠶女
作者：梅堯臣
朝代：宋

自從蠶蟻生，日日憂蠶冷。
草室常自溫，雲髻未暇整。
但采原上桑，不顧門前杏。
辛苦得絲多，輸官官莫省。
和孫端叟蠶具十五首·蠶槌
作者：梅堯臣
朝代：宋

三月將掃蠶，蠶妾具其器。
丘植先㧹括，辟室亦塗塈。
衆材疎以成，多薄所得寄。
拾老歸簇時，應無慙棄置。
和孫端叟蠶具十五首·蠶簇
作者：梅堯臣
朝代：宋

冰蠶三眠休，作繭當具簇。
漢北取蓬蒿，江南藉茅竹。
蒿疎無鬰浥，竹浄亦森束。
競畏風雨寒，露置未如屋。
和孫端叟蠶具十五首·蠶薄
作者：梅堯臣
朝代：宋

河上緯蕭人，女歸又織葦。
相與爲蠶曲，還殊作筠篚。
入用此何多，往售獲能幾。
願豐天下衣，不歎貧服卉。
和孫端叟蠶具十五首·高几
作者：梅堯臣
朝代：宋

桑柔不倚梯，摘桑頼高几。
每於得葉易，曾靡憂校披。
躋陞類拾級，下上異緣蟻。
閑置草屋傍，鳴雞或棲止。
和孫端叟蠶具十五首·龍梭
作者：梅堯臣
朝代：宋

給給機上梭，往反如度日。
一經復一絲，成寸遂成匹。
虛腹銳兩端，素手投未出。
陶家挂壁間，雷雨龍飛出。
和宋中道元夕二首·其一
作者：梅堯臣
朝代：宋

結山當衢面九門，華燈滿國月半昏。
春泥踏盡遊人繁，鳴蹕下天歌吹喧。
深坊靜曲走車轅，爭前鬭盛亡卑尊。
靚妝麗服何柔溫，交觀互視各吐吞。
磨肩一過難久存，眼尾獲笑迷精魂。
貂裘比比王侯孫，夜闌鞍馬相馳奔。
和宋中道元夕二首·其二
作者：梅堯臣
朝代：宋

春風來解吹殘雪，燈燭迎陽萬戶燃。
竟看繁星在平地，不妨明月滿中天。
赭袍已向端門御，仙曲初聞法部傳。
車馬不閒通曙色，康莊時見拾珠鈿。
和宋中道元夕十一韻
作者：梅堯臣
朝代：宋

鼓聲闐闐衆戲屯，百仞太華臨端門。
端門兩廊多結綵，公卿士女爭來奔。
接板連簾坐珠翠，簾疎不隔夭妍存。
車駕適從馳道入，燈如撒星天向昏。
赭衣已御鳳樓上，露臺宣看簇鈿轅。
山前絳綃垂霧薄，火龍矯矯紅波翻。
金吾不飭六街禁，少年追逐乘大宛。
呼庖索醑鬭豐美，東市憧憧西市喧。
持錢下數買歌笑，玉杓注飲琉璃盆。
落然遺俗監主簿，夜對經史多討論。
比諸豪俠乃自苦，明日苜蓿盈盤餐。
和宋中道喜至次用其韻
作者：梅堯臣
朝代：宋

予從江南來，見子東浦榛。
問子何不治，子兄遊洛瀕。
子素樂文字，而復養慈親。
去年始陞朝，差差陪縉紳。
今也與吾肩，行立笑語頻。
未經鬢髮改，喜預班綴新。
思如曩時會，浩飲不計巡。
往謁持約史，文辭媿彬彬。
謂將一乘粟，欲敵千箱囷。
然而澤中蛇，時得龍一鱗。
况復周孔教，幸逢舜禹辰。
又究志所之，茲學豈不臻。
誰其起予者，視子爲席珍。
趨韓亦已工，比孟猶欠淳。
慎勿驚怪奇，怪奇世多擯。
吾慙遼東豕，未見西狩麟。
汩汩塵泥間，曷辨玉與珉。
昨來忽有知，所索非所循。
使焉轉磨衡，安得目不眴。
誠聞苑囿美，難遣麋鹿馴。
自惟體衰苶，寧堪事艱辛。
宜收蹭蹬迹，却返江湖濱。
浸脛水活活，漫灘石磷磷。
垂釣紅鬐登，舉袂白羽振。
以此全吾性，胡能往問津。
非同子少年，柯葉正蓁蓁。
和宋次道奠石昌言舍人
作者：梅堯臣
朝代：宋

金羈白馬曉朝天，嘒管行車暮已傳。
上帝樓成何遽召，青霄路絕不應還。
飄階隕葉聲淒若，隔幕孤燈夜寂然。
來奠一觴空湛湛，却思平昔淚漣漣。
和宋次道答弟中道寄懷
作者：梅堯臣
朝代：宋

陸家兄弟苦西東，黄耳傳書近已通。
共歎流年同轉轂，各驚華髮似飛蓬。
河冰夜合知霜勁，寒霧朝開見日紅。
臘盡春來又相遠，江南江北望歸鴻。
和小雨
作者：梅堯臣
朝代：宋

蛟龍潠白霧，天外細濛濛。
霑土曾無跡，昏林似有風。
卷旗妨酒舍，濕翅下洲鴻。
稍見斜陽透，西雲一半紅。
和希深晚泛伊川
作者：梅堯臣
朝代：宋

放溜下平波，舟移不知遠。
稍迴溪口風，恣愛雲中巘。
水鳥靜相依，蘆洲藹將晚。
歸路莫言賒，何妨乘月返。
和希深避暑香山寺
作者：梅堯臣
朝代：宋

有客乘新霽，雲林共扣扃。
輕舟過下渡，遠水漲前汀。
原隰含幽藹，岑嵐入杳冥。
誰知得深趣，履齒石苔青。
和師直早春雪後五壠道中作
作者：梅堯臣
朝代：宋

來尋谷口春，正值陰雲結。
日暮冰霰繁，宿亭孤飯設。
侵晨登壠去，始見羣峯列。
草凍未抽心，松枯猶抱節。
川傍認飛鷺，林上墜殘雪。
何意待芳菲，遲留未堪折。
和平叔道傍竹
作者：梅堯臣
朝代：宋

野田有修竹，叢踈飽於霜。
下上乏佳禽，左右雜枯桑。
豈無行路子，行路厭榛荒。
忽見此翠色，徘徊未能忘。
車馬去何疾，迴顧隔山岡。
和張士曹應之晚景
作者：梅堯臣
朝代：宋

遠空雲解駁，南陌雨初收。
獨鳥去煙外，斜陽明樹頭。
凉飇虛枕席，漲澇起汀洲。
會有從軍役，將離更暮愁。
和張民朝謁建隆寺二次用寫望試筆韻·其一
作者：梅堯臣
朝代：宋

荒臺殘壘舊名邦，曾說王師此受降。
西漢衣冠拜原廟，五天龍象護經窗。
蜀岡井味人猶品，隋帝宮基闕尚雙。
自古興亡不須問，風鈴閑聽響幡幢。
和張民朝謁建隆寺二次用寫望試筆韻·其二
作者：梅堯臣
朝代：宋

躍馬侵星去，啼鴉未出巢。
春裘風易裂，從騎鐙相敲。
紅日雙行柳，黄金一抹梢。
乾坤功力大，默誦易中爻。
和張簿寧國山門六題·夕陽巖
作者：梅堯臣
朝代：宋

日脚射空金縷直，下映壁間棱未織。
野老先知雨又風，明朝望此重雲黑。
和張簿寧國山門六題·山門
作者：梅堯臣
朝代：宋

青山中穴爲大門，下通軌轍高莫論。
飛雲出納不計限，雙峙平削無刀痕。
入門復見田園美，田外峯巒迴抱尊。
棲靈畜怪不可詰，夔魈往往來守閽。
和張簿寧國山門六題·朝陽洞
作者：梅堯臣
朝代：宋

洞門雖向扶桑開，洞深不放陽烏入。
古來道士今莫逢，石壁乳流苔正濕。
和張簿寧國山門六題·漣漪洞
作者：梅堯臣
朝代：宋

流泉决决出洞底，自有細浪非風吹。
山花逐水到山下，漏泄人間春未知。
和張簿寧國山門六題·碧雲洞
作者：梅堯臣
朝代：宋

誰將萬古倚雲劍，刺破蒼石天窗開。
下貯泓淵不可極，有時月漏清光來。
和張簿寧國山門六題·紫雲巖
作者：梅堯臣
朝代：宋

高巖日照雲常起，吹作蘭花透紋綺。
橫爲步障看未收，山雨一來風滿耳。
和應之還邑道中見寄
作者：梅堯臣
朝代：宋

向老思舊交，欲見恨無翅。
前時君來都，欣喜乃一至。
亦既勤我懷，酌酒去拘忌。
自從離洛陽，此會無三四。
謝尹最賢豪，已嗟存沒異。
因酬馬上篇，遂寫相逢意。
和才叔岸傍古廟
作者：梅堯臣
朝代：宋

樹老垂纓亂，祠荒向水開。
偶人經雨踣，古屋爲風摧。
野鳥棲塵坐，漁郎奠竹杯。
欲傳山鬼曲，無奈楚辭哀。
和持國石蘚
作者：梅堯臣
朝代：宋

石根雲常蒸，老蘚密於毯。
濕翠連澗陰，浄綠繞巖坎。
不異泉上芹，丰茸猶可擥。
安知山中客，遠寄趣已淡。
和挑菜
作者：梅堯臣
朝代：宋

中圃本膏壤，始覺氣候偏。
出土蓼甲紅，近水芹芽鮮。
挑以寶環刀，登之饌玉筵。
僻遠尚含凍，安占春陽前。
造物非有意，地勢使之然。
和新晴
作者：梅堯臣
朝代：宋

雲開日照戟衣寒，浄掃平沙路已乾。
吏散庭除少公事，畦挑芽甲足春盤。
要聽林上鳴鳩變，試步塘陰綠水寬。
誰詠陳根有微綠，烏蟾易失似跳丸。
和晚花
作者：梅堯臣
朝代：宋

春花莫厭早，秋草莫厭遲。
各不相羨慕，榮枯乃繫時。
芙蓉東籬英，雖晚亦自宜。
霜前給給開，霜後差差萎。
深處有孤萼，寒月尚見披。
野蜂徒愛香，凍翼不能支。
抱枝無力去，憫然見恩私。
和普公賦東園十題·假山
作者：梅堯臣
朝代：宋

太山不可歷，石齒齧人足。
聊集怪與奇，蒼蒼都在目。
何須引寒流，平地作溪谷。
和普公賦東園十題·小池
作者：梅堯臣
朝代：宋

小池依小山，山晴翠光入。
無容羣蛙鳴，間有孤鶴立。
曾不起波瀾，石郵風自急。
和普公賦東園十題·山茶
作者：梅堯臣
朝代：宋

紅蘤勝朱槿，越丹看更大。
臘月冒寒開，楚梅猶不奈。
曾非中土有，流落思江外。
和普公賦東園十題·待月亭
作者：梅堯臣
朝代：宋

明月過三五，飛出滄海遲。
佳人望清夜，隔樹光離離。
不須磔蝦蟆，寒魄自有虧。
和普公賦東園十題·擷芳亭
作者：梅堯臣
朝代：宋

結宇東園中，種花待春風。
口歌金縷衣，手折枝上紅。
今日映綠髮，他年羞青銅。
和普公賦東園十題·書齋
作者：梅堯臣
朝代：宋

聖賢有事業，皆在經籍中。
已愛牙作籤，可輕山賜銅。
還來讀詩禮，不用辨魚蟲。
和普公賦東園十題·清心堂
作者：梅堯臣
朝代：宋

寂寞外物亂，境清心亦清。
彼皆居深谷，此獨處重城。
夷齊食薇蕨，千古首陽名。
和普公賦東園十題·石筍
作者：梅堯臣
朝代：宋

削出青山根，峭立碧玉圭。
不作湘竹老，不染帝子啼。
不爲盤中蔬，豈與煙茁齊。
和普公賦東園十題·紫竹
作者：梅堯臣
朝代：宋

西南産脩竹，色異東筠綠。
裁簫映檀脣，引枝宜鳳宿。
移從幾千里，不改生幽谷。
和普公賦東園十題·虛白堂
作者：梅堯臣
朝代：宋

空堂絕纖塵，虛靜自生白。
長風吹月東，窗戶如不隔。
漆園茲趣深，赤水珠難索。
和景彝西閣獨直
作者：梅堯臣
朝代：宋

池頭鳳皇寒，井上梧桐老。
鳳寒浴已晚，桐老脫亦早。
是時有詞臣，獨直正視藁。
嚴嚴代王言，落落奮清藻。
演成五色絲，世作非常寶。
貶如市朝撻，襃若華衮好。
四方號令施，萬耳昏聾掃。
此職唯其才，用居寧草草。
和曇穎師四明十題·三層瀑
作者：梅堯臣
朝代：宋

山頭出飛瀑，落落鳴寒玉。
再落至山腰，三落至山足。
欲引煑春山，僧房架刳竹。
和曇穎師四明十題·丹山洞
作者：梅堯臣
朝代：宋

山無鳳皇飛，洞有仙人跡。
蝙蝠大如鴉，莓苔遍上屐。
自慙無道骨，安問緣雲客。
和曇穎師四明十題·偃蓋亭
作者：梅堯臣
朝代：宋

既將茅覆簷，復有松爲蓋。
五里入山時，憩此得寒籟。
曾無康樂游，但見雲衲會。
和曇穎師四明十題·含珠林
作者：梅堯臣
朝代：宋

山爲驪龍蟠，谷作驪龍顋。
珠樹存其間，誰採明月來。
何須循海隅，笑蚌未成胎。
和曇穎師四明十題·宴坐巖
作者：梅堯臣
朝代：宋

心危身亦危，衽席尚顛墜。
如何巖石上，來坐自安意。
能諭死生間，無論寤與寐。
和曇穎師四明十題·獅子巖
作者：梅堯臣
朝代：宋

巖形若狻猊，不能千里走。
豈無鳥獸羣，當假風雷吼。
寄謝棲息人，想像真妄有。
和曇穎師四明十題·雪竇山
作者：梅堯臣
朝代：宋

重雲不藏春，深竇常有雪。
曉月號松猿，晴壁挂海霓。
終恍無心人，區區佩環玦。
和曇穎師四明十題·雲外庵
作者：梅堯臣
朝代：宋

山僧好寂靜，入雲恨不深。
峯間一雨昏，林表孤燈沉。
往來有猿狖，呼嘯自成音。
和曇穎師四明十題·龍隠潭
作者：梅堯臣
朝代：宋

老龍戀潭窟，不雨亦不雲。
吐涎出溪滑，吹腥隔林聞。
疾雷驅未去，魚鼈競紛紛。
和曹光道詠直廬屏中六鶴
作者：梅堯臣
朝代：宋

漢家爲瑞雙黄鵠，只道飛翻太液池。
不似雲屏六畫鶴，帝宮深處有人知。
和曹光道風拔三檜
作者：梅堯臣
朝代：宋

飄風西北至，樹苦萬繂牽。
君家三古檜，繁根龍蛇纏。
其固謂不拔，朱欄擁青塼。
今同秀林木，摧倒誰復憐。
安得百力士，扶持尚可全。
慎勿伐作薪，豈無庭燎然。
和李廷老三月十四日
作者：梅堯臣
朝代：宋

三月日幾望，士游溱水陽。
溱流已渙渙，有美此鷱翔。
偶來適此願，月色同滿牀。
士曰陟少室，女曰歸大梁。
及晨各異役，悲喜竟回腸。
芍藥有遺風，贈好期不忘。
固匪子能逮，是焉繼新章。
和李廷老家會飲
作者：梅堯臣
朝代：宋

四序豈常停，寒革春寖和。
始愛衣裘輕，相與車馬過。
車馬不畏遠，風埃不畏多。
到門門有槐，槐上時鳥歌。
時鳥歌猶澀，主人當謂何。
南開石榴軒，中置飲酒蠃。
食桉施黄金，饌炙厭白鵝。
漢糟槎頭美，吳羹成咄呵。
既醉或放言，抉莊引駘它。
縱論或好辨，排墨同孟軻。
日將薄虞淵，執策交相摩。
欲去舉大白，酌我苦大苛。
和梅花
作者：梅堯臣
朝代：宋

時時不甘春著力，年年能占臘前芳。
水邊攀折此中女，馬上嗅尋何處郎。
山舍更清栽作援，鳳樓偏巧學成粧。
團枝密密都如雪，野雀飛來翅合香。
和楊子聰會董尉家
作者：梅堯臣
朝代：宋

董生方好雅，茲日爲掃扉。
森爾延嘉賓，歡然去塵機。
有客振雙袂，敢言陽春暉。
聊停玉麈尾，爲歌金縷衣。
古辭何稠疊，無乃惜芳菲。
三閭不餔糟，二子自採薇。
雖留千載清，未免當時饑。
吾愛曹公詩，古來不敢非。
人生若朝露，捨醉當何歸。
四座驚此語，未厭翠觴飛。
胡能後天地，何可恃輕肥。
沉酣且長詠，白首空歔欷。
和楊直講夾竹花圖
作者：梅堯臣
朝代：宋

桃花夭紅竹浄綠，春風相間連溪谷。
花留蜂蝶竹有禽，三月江南看不足。
徐熙下筆能逼真，蠒素畫成纔六幅。
萼繁葉密有向背，枝瘦節疎有直曲。
年深粉剝見墨縱，描寫工夫始驚俗。
從初李氏國破亡，圖書散入公侯族。
公侯三世多衰微，竊貿擔頭由婢僕。
太學楊君固甚貧，直緣識別爭來鬻。
朝質綈袍暮質琴，不憂明日鐺無粥。
裝成如得驪頷珠，誰能更問龍牙軸。
竹真似竹桃似桃，不待生春長在目。
和楊秘校得糟鮊
作者：梅堯臣
朝代：宋

食魚何必食河魴，自有詩人比興長。
淮浦霜鱗更腴美，誰憐按酒敵庖羊。
和楊高品馬廄猢猻
作者：梅堯臣
朝代：宋

嘗聞養騏驥，辟惡繫獼猴。
供奉新教藝，將軍舊病偷。
聊看緣柱杪，尚想傍崖頭。
更祝南州使，如拳試爲求。
和楚屯田同曾子固陸子履觀予堂前石榴花
作者：梅堯臣
朝代：宋

堂下一匹鄭虔馬，欄邊兩株安石榴。
但能有酒邀佳客，亦任狂花落素甌。
侍女紅裙無好色，主人白髮自侵頭。
欲歌翠樹芳條曲，已去洛陽三十秋。
和次道省中初直
作者：梅堯臣
朝代：宋

江南太守歸，夜直省中闈。
霜氣冷侵被，月光斜入扉。
官奴休執燭，侍史正薰衣。
展轉不成寐，幽懷吟更微。
和欲雪二首·其一
作者：梅堯臣
朝代：宋

貂裘著不暖，牙帳曉初開。
朔氣還先及，流風亦屢催。
擬聞人詠絮，將見使傳梅。
公復憂民畝，龍沙幾日來。
和欲雪二首·其二
作者：梅堯臣
朝代：宋

雪欲漫天落，雲初著地垂。
臂鷹過野健，走馬上冰遲。
公子多論酒，騷人自詠詩。
都無少年意，只卧竹窗宜。
和歐陽永叔啼鳥十八韻
作者：梅堯臣
朝代：宋

南方窮山多野鳥，百種巧口乘春鳴。
深林參天不見日，滿壑呼嘯難識名。
但依音響得其字，因與爾雅殊形聲。
我昔曾有禽言詩，粗究一二啼嚎情。
苦竹岡頭泥滑滑，君時最賞趣向精。
餘篇亦各有思致，恨未與盡衆鳥評。
君今山郡日無事，靜聽鳥語如交爭。
提壺相與來勸飲，戴勝亦助能勸耕。
我念此鳥頗有益，如欲使君勤以行。
勸耕幸且强職事，勸飲亦冀無獨醒。
杜鵑蜀魄哭歸去，小人懷土慎勿聽。
城頭春鳩自謂拙，鵲巢輒處安得平。
高窠喬木美毛羽，哢吭葉底無如鶑。
口中調簧定何益，下啄蚯蚓孰曰清。
自餘多類不足數，一一推本煩神靈。
我居中土別無鳥，老鴉鸜鵒方縱橫。
教雛叫噪日羣集，豈有勸酒花下傾。
願君切莫厭啼鳥，啼鳥於君無所營。
和正仲再和罷飲
作者：梅堯臣
朝代：宋

吳味期君强飲開，楚醅因我破愁來。
何言合美將虛館，却憶爭妍就捧杯。
夜霰已先庭雪集，單衣難與毳裘陪。
踐盟幾欲驅車去，塵事無端日日堆。
和正月六日沈文通學士遺溫柑
作者：梅堯臣
朝代：宋

禹書貢厥包，未知黄柑美。
競傳洞庭熟，又莫永嘉比。
適觀隠侯詩，獲此殊可喜。
誦句擘露囊，香甘冷熨齒。
明朝鏁禮闈，何暇醉鄰里。
和歲除日
作者：梅堯臣
朝代：宋

一年三萬六千刻，玉漏唯餘十二時。
去日苦多誰會惜，殘陰全少頗能知。
已驚顔貌徐徐改，不奈烏蟾冉冉馳。
萬國明朝賀新歲，東風依舊入春旗。
和民樂
作者：梅堯臣
朝代：宋

歲晚場功畢，野老相經過。
有酒自斟酌，適意同笑歌。
大兒緝牛衣，小兒護雞窠。
囷廩見餘積，息戍靡負戈。
林間落熟果，屋裏鳴寒梭。
會待朔雪時，狐兔生罝羅。
飫鮮持作腊，贈乏不言他。
是非了莫問，此理當何如。
和永叔中秋夜會不見月酬王舍人
作者：梅堯臣
朝代：宋

主人待月敞南樓，淮雨西來斗變秋。
自有嬋娟侍賓榻，不須迢遞望刀頭。
池魚暗聽歌聲躍，蓮的明傳酒令優。
更愛西垣舊詞客，共將詩興壓曹劉。
和永叔內翰
作者：梅堯臣
朝代：宋

來時擘蠒正探官，走馬傳宣夾路看。
便鏁青春辭上閤，徒知白日近長安。
思歸有夢同誰說，强意題詩只自寬。
猶喜共量天下士，亦勝東野亦勝韓。
和永叔內翰思白兔答憶鶴雜言
作者：梅堯臣
朝代：宋

醉翁在東堂，爲他栽桂樹。
待將枝條與人折，憶著家中玉色兔。
夜看明月海上來，光彩離離入庭戶。
且問常娥一借觀，翁家雖有來無路。
常娥對面幾萬里，不聲漸漸西南去。
是時翁生懷抱惡，却恨陸機先憶鶴。
致令亦念眼迷離，不似傍池能飲啄。
始憂兔饑僮失哺，又恐白毛塵土汙。
仍不如鶴有淺泉，自在引吭時刷羽。
花前舉翅鼓春風，只待公歸向朝暮。
我聞二公趣向殊，一養月中物，一養華亭雛。
一畏奔海窟，一畏巢松株。
我雖老矣無物惑，欲去東家看舞姝。
和永叔內翰戲答
作者：梅堯臣
朝代：宋

從他舞姝笑我老，笑終是喜不是惡。
固勝兔子固勝鶴，四蹄撲握長啄啄。
任看色與月光混，只欲走飛情意薄。
拘之以籠縻以索，必不似纖腰夸綽約。
主人既賢豪，能使賓客樂。
便歸膏面染髭鬚，從今宴會應頻數。
和永叔六篇·代鳩婦言
作者：梅堯臣
朝代：宋

不如作蠒依蠶蔟，以絲自裹還自足。
與爾爲婦過一生，怒即分飛同轉目。
辛勤哺雛寄鵲巢，子母生離因爾逐。
羽毛曾未顔色衰，飲啄不計豐儉時。
天陰輙遣呼輙歸，恩情紙薄誰信之。
朝爲夫婦夕行路，世間反覆那能知。
伋妻白母非美事，後代放此誠堪悲。
和永叔六篇·和鄰幾學士桃花
作者：梅堯臣
朝代：宋

深殿有春人到稀，武陵雖說昧當時。
躊躇莫憶人間世，恐至塵中悔却遲。
和永叔六篇·啼鳥
作者：梅堯臣
朝代：宋

提胡蘆，提胡蘆，爾莫勸翁沽美酒。
公多金錢賜醇酎，名聲壓時爲不朽。
百舌子，百舌子，春泥方滑滑。
泥雖滑滑輦道平，莫學竹雞言易發。
深宮許爾來報春，便是好鳥同其羣。
清聲囀入君王耳，安用穿叢苦避人。
桃李無言何所益，畢竟有謝須紛紛。
莫以榮華長不歇，人間已見翟公門。
安不忘危誰可貴，貴時能憶困時聞。
和永叔六篇·看花呈子華內翰
作者：梅堯臣
朝代：宋

時不選數老獨嗟，鬢毛未變目未花。
愛公深殿見桃李，長才高詠無能加。
紅英灼灼弄日色，穠豔皎皎生鉛華。
長廊垂幕風不動，映柳黄鶑吟未涯。
燕銜新泥補巢缺，蝸壓峻陛臨角斜。
是時唯聞鳥雀鬧，盡日不聽車輪譁。
雖傳此景無分到，但訝習慣猶豪誇。
他年造物儻有意，不使齪齪居貧家。
和永叔六篇·禁中鞓紅牡丹
作者：梅堯臣
朝代：宋

與公同是洛陽客，今日論年皆作翁。
一見此花知有感，衰顔不似舊時紅。
和永叔六篇·詳定幕次呈同舍
作者：梅堯臣
朝代：宋

苑樹天邊雨露勻，羣公偷看錦叢新。
眼穿欲折無由折，賞到人間不是春。
和永叔晉祠詩
作者：梅堯臣
朝代：宋

并州古來稱近胡，山雄氣壯民足儲。
山根晉水發源處，平若皎鑑潛决疎。
漸流漸急不可測，以至𤂆𤂆鳴清渠。
豈惟俯可見毛髮，況乃了了看龜魚。
下溉平田幾百頃，稻苗𥝧䅉曾不枯。
興亡莫問隨水遠，廟深草樹空扶疎。
伊君持節過其下，愛此佳趣聊停車。
北望故城無舊物，泱漭野色連丘墟。
已向風前聽好鳥，只畏落日聞蒼狐。
晉人須識漢使美，冉冉青髯似綠蒲。
和永叔柘枝歌
作者：梅堯臣
朝代：宋

漁陽三疊音隆隆，紅蕖亂坼當秋風。
披香擁霧出妖嫮，嫵眉壯髮翩驚鴻。
鏘鏘雜珮離芳渚，珠帽紅靴振金縷。
相迎垂手勢如傾，障袂倚歌詞欲吐。
最憐應節乍低昂，便轉疾徐皆可覩。
飄揚初認雪迴風，躑躅還看繭縈緒。
小小寧聞怨曲長，盈盈自解依儔侶。
藝奇體妙按者誰，金貂大尹宴清池。
綺茵繡幄粲輝映，玳簪珠履何委蛇。
是時郊原新退暑，天清氣爽過林墅。
淮王載酒昔嘗聞，謝公携妓那能數。
始知事簡樂民和，不厭來觀柘枝舞。
和永叔桐花十四韻
作者：梅堯臣
朝代：宋

湛湛碧井水，其上有梧桐。
春隨井氣生，白花飛濛濛。
曉枝滴甘露，味落寒泉中。
結實待瑞羽，歲晚半枯空。
桐既無鳳皇，井豈潛蛟龍。
乃知至神物，未易令人逢。
當時集潁川，偶值黄次公。
次公入爲相，此鳥曷不從。
遂使神鶡雀，竟用奇怪窮。
我言非毀古，欲遵平直蹤。
我願二千石，但使德化隆。
有桐鳳不來，於桐無愧容。
有鳳政不舉，於鳳何爲崇。
答君桐花篇，聊以發我衷。
和永叔琅琊山六詠·庶子泉
作者：梅堯臣
朝代：宋

沙穴石竇無限泉，此泉緣底名不滅。
庶子去來多少年，依舊清心共泉潔。
和永叔琅琊山六詠·惠覺方丈
作者：梅堯臣
朝代：宋

松門隠者我未識，一見君詩如已奭。
歲月任隨人事遷，此身不動雲生壁。
和永叔琅琊山六詠·歸雲洞
作者：梅堯臣
朝代：宋

洞深豈不有神物，朝朝但見雲飛還。
雲收雨歇草樹濕，澗下流水空潺潺。
和永叔琅琊山六詠·班春亭
作者：梅堯臣
朝代：宋

林下鳴鳩坼晴杏，田間水漫春溶溶。
使君固自足風美，時傍青山去問農。
和永叔琅琊山六詠·琅琊溪
作者：梅堯臣
朝代：宋

枯藤垂溪水已消，溪水濺濺石間亂。
潭靜鳥呼人渡時，鳥驚人語來還散。
和永叔琅琊山六詠·石屏路
作者：梅堯臣
朝代：宋

尋常畫屏多畫山，何意此山還作屏。
峭排直上幾千尺，下有石路莓苔青。
和永叔答劉原甫遊平山堂寄
作者：梅堯臣
朝代：宋

黄土坡陁岡頂寺，青煙羃歷浙西山。
半荒樵牧舊城下，一月陰晴連嶼間。
人指廢興都莫問，眼看今古總輸閑。
劉郎寄詠公酬處，夜對金鑾步輦還。
和永叔郡齋聞百舌
作者：梅堯臣
朝代：宋

響舌能令百鳥羞，聽時丹杏發山郵。
春雲不定雨來急，濕翅蒼茫高樹頭。
和江鄰幾學士得雷殿直墨竹二軸
作者：梅堯臣
朝代：宋

昔見雷子之小篆，今見雷子之墨竹。
節瘦已似蛟龍孫，葉暗曾無鳳皇宿。
江翁得之尤愛憐，作詩寫意酬雙軸。
掛在空堂坐卧看，如玩蕭蕭巖畔綠。
莫疑昏黑眼生花，松煤濃色切寒鴉。
不問主人兼客至，明朝騎馬到君家。
和江鄰幾學士畫鬼拔河篇
作者：梅堯臣
朝代：宋

蒲中古寺壁畫古，畫者隋代展子虔。
分明八鬼拔河戲，中建二旗觀却前。
東廂四鬼苦用力，索尾拽斷一鬼顛。
西廂四鬼來背挽，雙手搥下抵以肩。
龍頭魚身霹靂使，持鉞植立旗左偏。
拔山夜叉右握斧，各司勝負如爭先。
兩旁撾鼓鼓四面，聲勢助勇努眼圓。
臂梟張拳擊捧首，似與暴謔意態全。
當正大鬼按膝坐，三鬼带韣一執旃。
操刀擐囊力指督，怒髮上直筋舊纏。
虎尾人身又踣顧，蒺蔾短挺金鎚堅。
高下尊卑二十四，二十四鬼無黄泉。
角雄競强欲何覩，曷不各各還荒埏。
和江鄰幾景德寺避暑
作者：梅堯臣
朝代：宋

垤蟻不應雨，鳴鳶不生風。
鬰氣若甑炊，初陽如火紅。
裸膚汗交流，腯體膏將鎔。
龍頭費挹酌，犢鼻强遮蒙。
常畏俗物來，去避青蓮宮。
廣堂鋪琉璃，高簷蔭梧桐。
廊壁畫地獄，獄具鑊鋸舂。
鐵城何焰焰，鐵床亦彤彤。
誰知炮烙死活間，傳自西域黄面翁。
正類人世苦此熱，聲利役使亡西東。
京師貴賃幾椽舍，窮煎相似聒欲聾。
屋頭朝爨作飲食，枕底夕艾驅蚊蟲。
宜爾近巷江夫子，賦詩特壓塵土中。
和江鄰幾有菊無酒
作者：梅堯臣
朝代：宋

種菊將飲酒，菊開酒無有。
雖不負爾目，且已負爾口。
昨日三四人，淡坐饑腹吼。
徒與哦其傍，誰能置升斗。
當時陶淵明，籬下望亦久。
幸頼白衣人，不愧采盈手。
悠然事頗同，必竟醉則否。
和江鄰幾省中賞小桃
作者：梅堯臣
朝代：宋

年年二月賣花天，唯有小桃偏占先。
初見嫩紅無不喜，終知俗豔幾多妍。
鄰翁已折郊園裏，貴客爭誇粉署邊。
可惜工夫吟向此，會須留醉牡丹前。
和江鄰幾見寄
作者：梅堯臣
朝代：宋

清風當晝起，吹我庭下槐。
軒軒枝上葉，碎影亂綠苔。
左右無人聲，時有啼禽來。
啼禽感所懷，其音一何哀。
思歸無曉夕，血滴山榴開。
曰予當是時，爲之腸九迴。
江子方謫官，復有擬古才。
遠寄平淡辭，曷報瓊與瓌。
和江鄰幾詠雪二十韻
作者：梅堯臣
朝代：宋

十一月將雪，寒誰計有無。
雲橫凍鵩翼，霰集泣蛟珠。
萬里風爲使，千門玉作樞。
縞衣來自鄭，濤鷺卷從吳。
積甲聞熊耳，觀鵝入越都。
庭槐高臃腫，屋蓋素模胡。
騁巧能藏醜，論功解飾枯。
巢禽皆白鳳，來獸必騶虞。
遼俗休誇豕，燕丹久望烏。
袒裘無壯臂，附火念焦臚。
歌竹休王滿，餐毛活使蘇。
亡羊何可問，別鶴不應孤。
靡密同脂網，縈回似舞姝。
漸深由片片，取重本銖銖。
日月方收照，乾坤不辨隅。
雖輕自相壓，更絜亦終渝。
饑虎僵幽谷，游龍脫勁鬚。
佳人調密蔗，公子擁貂狐。
共是空囊客，曾非暖席儒。
黄昏特過我，興與灞陵俱。
和淮陽燕秀才
作者：梅堯臣
朝代：宋

我官忝博士，曾昧通經術。
前因辟書來，亦不習文律。
循舊臨學宮，虎革被羊質。
倚席未能講，占牘聊置日。
朴鈍既若茲，愧彼噉棗栗。
今者登俊賢，充詔冠庭實。
邦伯乃宗公，惟帝舊良弼。
置醴餞以行，行行季冬月。
騏驥入羈駕，千里終不蹶。
慚予延蔭人，安得結子韈。
心雖羨名場，才命甘汨沒。
祿仕二十年，屢遘龍牓揭。
在昔見麻衣，于今盡超越。
是以對杯觴，謹嚴微敢忽。
寧唯畏後生，自恨疎節骨。
肴羞羅食案，包核備時物。
里婦或窺觀，戶下紅裙出。
歸應願生男，生男付紙筆。
乃信讀書榮，况即服縕韠。
長歌食苹詩，聲淡異鳴瑟。
和滕公遊穿山洞
作者：梅堯臣
朝代：宋

洞口水石淺，潺潺瀉綠蒲。
緣源進巖竇，陰黑人境殊。
中言有物怪，蟠蟄春未蘇。
霖雨雖有意，風雷莫肯扶。
風雷自鼓盪，不久當何如。
幸欣禪林近，鍾梵來有無。
回策履幽逕，衣香草露濡。
老僧長松下，麋鹿與之俱。
溪雲時見起，山鳥自相呼。
羨爾得茲樂，何用勞形軀。
和潘叔治早春遊何山
作者：梅堯臣
朝代：宋

泛泛寒溪流，縈紆向山去。
淺石長蒲茸，朝煙暖巖樹。
捨舟當禪扉，踏蘚污野屨。
誰愛鮑參軍，登臨多秀句。
和潘叔治題劉道士房畫薛稷六鶴圖六首·唳天
作者：梅堯臣
朝代：宋

引吭向層霄，聲聞期在耳。
鼓吻意豈疎，知音何已矣。
安得九臯同，流響入萬里。
和潘叔治題劉道士房畫薛稷六鶴圖六首·啄食
作者：梅堯臣
朝代：宋

窮年見俛啄，但有饑乏意。
雖存玉山禾，不入丹青喙。
因思方朔嘲，此豈優諧類。
和潘叔治題劉道士房畫薛稷六鶴圖六首·理毛
作者：梅堯臣
朝代：宋

六鶴皆不同，初生薛公筆。
況茲刷羽者，奮迅如天質。
墨客懷賞心，題詩仍我率。
和潘叔治題劉道士房畫薛稷六鶴圖六首·舞風
作者：梅堯臣
朝代：宋

如逢僊圃風，飄颻奮雙翅。
拊節余欲助，和歌誰爾類。
但看矯然姿，固於流雪異。
和潘叔治題劉道士房畫薛稷六鶴圖六首·警露
作者：梅堯臣
朝代：宋

孤標近僊壇，依約聞墜露。
儼如舉止揚，稍見神爽悟。
曉月坐清軒，寒添壁間素。
和潘叔治題劉道士房畫薛稷六鶴圖六首·顧步
作者：梅堯臣
朝代：宋

舉足徒有勢，行沙遂無蹤。
迴頸誠已久，未知竟何從。
安能見儔侶，顧望自顒顒。
和王仲儀二首·凌霄花
作者：梅堯臣
朝代：宋

草木不解行，隨生自有理。
觀此引蔓柔，必憑高樹起。
氣類固未合，縈纏豈由己。
仰見蒼虬枝，上發彤霞蘂。
層霄不易凌，樵斧誰家子。
一日摧作薪，此物當共委。
和王仲儀二首·麝香
作者：梅堯臣
朝代：宋

游伏柏林下，食柏遂生香。
空知噬臍患，豈有周身防。
赤豹以尾死，猛虎以睛喪。
儻或益於用，捐軀死其常。
和王仲儀楸花十二韻
作者：梅堯臣
朝代：宋

春陽發草木，美好一同時。
桃李雜山櫻，紅白開繁枝。
楸英獨步媚，淡紫相參差。
大葉與勁幹，簇萼密自宜。
圖出帝宮樹，聳向白玉墀。
高絕不近俗，直許天人窺。
今植郡庭中，根遠未可移。
但欣東風來，不恨和煦遲。
山禽勿蹙踏，蜂蝶休掇之。
昔聞韓吏部，爲爾作好詩。
愛陰無纖穿，就陰東西隨。
公今亦牽此，端坐曾莫疑。
和王仲儀詠癭二十韻
作者：梅堯臣
朝代：宋

汝水出山險，汝民多病癭。
或如雞精滿，或若猿嗛並。
女慙高掩襟，男大闊裁領。
飲水擬注壺，吐詞侔有鯁。
樗里既已聞，杜預亦不幸。
秦人號智囊，吳瓠繫狗頸。
𦢏𩲞常柱頤，伶仃安及脛。
只欲仰問天，無由俯窺井。
挾带歲月深，冒犯風霜冷。
厭惡雖自知，剖割且誰肯。
不唯羞把鏡，仍亦愁弔影。
內療煩羊厴，外砭費針穎。
在木曰楠榴，刳之可爲皿。
此誠無所用，既有何能辟。
膨脝厠無首，臃腫異臚頂。
難將面目施，可與胎胞逞。
賢哉臨汝守，世德調金鼎。
氓俗雖醜乖，教令日修整。
風土恐隨遷，晨昏憂屢省。
儻欲便慈顔，名城不難請。
和王待制出郊馬上口占寄兄道損次韻
作者：梅堯臣
朝代：宋

日暖寒郊不起風，使君車騎出城中。
遥知望處思兄弟，鴻雁連連下遠空。
和王待制清凉院觀牡丹賦詩
作者：梅堯臣
朝代：宋

公言牡丹盛，未覩古人詩。
品衆自爭貴，葉多方見奇。
名因他姓著，色爲別根移。
華髮我何感，洛陽年少時。
和王待制牡丹詠
作者：梅堯臣
朝代：宋

誰移洛川花，一日來汝海。
濃淡百般開，風露幾番改。
傍欄人自醉，惜翦春有待。
使君方少年，共賞喜我在。
和王景彝寄呂縉叔
作者：梅堯臣
朝代：宋

白盡髭鬚史未成，不如能賦易登瀛。
三冬足用侏儒飽，千里從看跛鼈行。
知有清名在公議，自無餘力到高閎。
磻溪八十猶垂釣，祖例推來亦後生。
和王景彝晚赴江鄰幾飲
作者：梅堯臣
朝代：宋

殘雪晚生寒，良朋邀我飲。
逢君三省歸，交轡一相審。
乘興興未盡，既杯杯太甚。
夜闌踏月迴，火冷人已寢。
和王景彝正月十四夜有感
作者：梅堯臣
朝代：宋

燈光暖熱夜催春，天半樓開飲近臣。
馳道橫頭起山岳，露臺周匝簇朱輪。
隔簾豔色多相照，下馬輕豪各競新。
我已暮年殊趣嚮，濃油一盞桉邊身。
和王景彝省中詠孤竹
作者：梅堯臣
朝代：宋

愛此孤生竹，碧葉琅玕柯。
結根甘泉裏，豈必泰山阿。
曾莫學兔絲，徒以附女蘿。
風爲掃庭戶，夜月誰與過。
和王景彝詠薜荔
作者：梅堯臣
朝代：宋

植物有薜荔，足物有蜥蜴。
固知不同類，亦各善緣壁。
根隨枝蔓生，葉侵苔蘚碧。
後凋雖可嘉，勁挺異松柏。
和癭盃
作者：梅堯臣
朝代：宋

物以美好稱，或以醜惡用。
美惡固無然，逢時乃亦共。
棄則爲所輕，用則爲所重。
道聞癭木器，愛賞互歌頌。
定應初得之，買不論官俸。
靧面生光輝，貯飲發狂縱。
坐欲置於傍，行欲挈以從。
其形何險怪，曾不因蓺種。
凹凸本自然，出縮非鬭縫。
薄才難究窮，詆訶茲實恐。
和真上人萬松亭虎窺泉
作者：梅堯臣
朝代：宋

南岡新路平，東嶺新亭成。
嶺上松萬株，嶺下泉一泓。
松未龍鱗老，泉曾虎跡行。
虎去豈不渴，松今豈不生。
泉無百尺繩，安見甘與清。
松無百歲人，安見千丈榮。
道人能喻道，莫使世人驚。
我來開醉眼，不似阮步兵。
和石昌言以蜀牋南牋答松管之什
作者：梅堯臣
朝代：宋

青松抽幹龍鱗細，秋兔束毫雞距尖。
楊子擬經聊以贈，蜀麻江楮報何嫌。
和石昌言學士官舍十題·水紅
作者：梅堯臣
朝代：宋

江天淡淡江水平，江岸有花紅作穗。
今日特向都城開，晝時只合銜魚翠。
和石昌言學士官舍十題·甘菊
作者：梅堯臣
朝代：宋

世言此解制頹齡，便當園蔬春競種。
到秋猶得泛其英，爛醉莫辭官有俸。
和石昌言學士官舍十題·病竹
作者：梅堯臣
朝代：宋

水邊移得已傷根，枝葉如枯生意少。
主人不使荒穢侵，遂長琅玕勝凡草。
和石昌言學士官舍十題·石榴花
作者：梅堯臣
朝代：宋

春花開盡見深紅，夏葉始繁明淺綠。
祇知結子熟秋霖，不識來時有筇竹。
和石昌言學士官舍十題·石蘭
作者：梅堯臣
朝代：宋

言石曾非石上生，名蘭乃是蘭之類。
療痾炎帝與書功，紉佩楚臣空有意。
和石昌言學士官舍十題·萱草
作者：梅堯臣
朝代：宋

人心與草不相同，安有樹萱憂自釋。
若言憂及此能忘，乃是人心爲物易。
和石昌言學士官舍十題·葵花
作者：梅堯臣
朝代：宋

此心生不背朝日，肯信衆草能蘙之。
真似節旄思屬國，向來零落誰能持。
和石昌言學士官舍十題·蔬畦
作者：梅堯臣
朝代：宋

手自除荒手自鋤，葱鍼已插壅薤本。
朝芸夕灌豈不勤，比食翦苗閑且穩。
和石昌言學士官舍十題·薏苡
作者：梅堯臣
朝代：宋

葉如華黍實如珠，移種官庭特葱蒨。
但蠲病渴付相如，勿恤謗言歸馬援。
和石昌言學士官舍十題·蘭
作者：梅堯臣
朝代：宋

楚澤多蘭人未辯，盡以清香爲比擬。
蕭茅杜若亦莫分，唯取芳聲襲衣美。
和石昌言求牡丹栽
作者：梅堯臣
朝代：宋

昔年藥欄下，已多香草名。
更移花本去，聊助日邊榮。
莫問西都品，存吾舊友評。
會應包萼吐，可與魏姚並。
带土歸金谷，封根近玉京。
謫僊方醉詠，不倚錦官城。
和穎上人南徐十詠·京口水
作者：梅堯臣
朝代：宋

江頭潮正平，日照土山口。
坐見遠來舟，高帆忽前後。
將隨入浦風，稍度遥圻柳。
客無南北虞，信是承平久。
和穎上人南徐十詠·北固山
作者：梅堯臣
朝代：宋

山勢自北來，高城倚爲固。
當時偶登臨，邇者遂淪誤。
微雲思作雨，古樹嘗霑露。
今非恃險艱，草木藏狐兔。
和穎上人南徐十詠·夫子篆
作者：梅堯臣
朝代：宋

季札墓傍碑，古稱尼父篆。
始沿春秋義，十字固莫淺。
磨敲任牧童，侵剝因野蘚。
嗟爾後之人，萬言書不顯。
和穎上人南徐十詠·季子廟
作者：梅堯臣
朝代：宋

信如季子賢，自昔知能幾。
依約有荒祠，寂寥無奠篚。
壞梁生濕菌，古木憑山鬼。
英靈豈顧茲，青史辭亹亹。
和穎上人南徐十詠·望海樓
作者：梅堯臣
朝代：宋

嘗聞觀蹄涔，詎識海水大。
浩浩與天同，滔滔衆流會。
平吞江作練，遠瀉河如带。
終日郡樓間，欲取長鯨鱠。
和穎上人南徐十詠·甘露寺
作者：梅堯臣
朝代：宋

山頭百畝宮，庭下千年樹。
在昔甘露霏，嘗疑神物護。
陰連殿閣寒，聲撼雷霆怒。
瞻影衛公堂，英魂想來去。
和穎上人南徐十詠·范公橋
作者：梅堯臣
朝代：宋

謂公天下才，非專一方惠。
及此作輿梁，力行無鉅細。
既異國僑爲，將同傅巖濟。
礱石亙長川，寧須伐山桂。
和穎上人南徐十詠·金山寺
作者：梅堯臣
朝代：宋

山與衆山殊，寺非諸寺擬。
無面不當江，有林皆照水。
南泠隔吳會，北渡通揚子。
還看上下帆，日日何常已。
和穎上人南徐十詠·鐵甕城
作者：梅堯臣
朝代：宋

塹江以爲池，增山以爲壁。
鐵甕喻其堅，金城非所敵。
前朝經喪亂，曾是輕鋒鏑。
覽古一徜徉，空聽漁浦笛。
和穎上人南徐十詠·鶴林寺
作者：梅堯臣
朝代：宋

松竹暗山門，颼飀給青吹。
傳聞宋高祖，舊宅爲茲寺。
地以黑龍升，經因白馬至。
何必問興亡，山川應可記。
和立春
作者：梅堯臣
朝代：宋

茲日何所喜，所喜物向榮。
㡜縷作翠柳，意先新陽生。
塗金鏤爲勝，義不首時輕。
增年已歎老，斗酒聊自傾。
和端式上人十詠·古木陰
作者：梅堯臣
朝代：宋

古木少直枝，其下多曲影。
豈不愛高陰，奈此性所秉。
千重葉薈翳，誰願憩日永。
和端式上人十詠·垂崖鞭
作者：梅堯臣
朝代：宋

崖竹出石壁，根瘦懸青蛇。
磔髯露老節，斫骨點寒花。
少年莫翦去，騎殺白鼻騧。
和端式上人十詠·天外峯
作者：梅堯臣
朝代：宋

天外一尺峯，國中千仞岳。
重雲不掩蔽，萬里見頭角。
世人看遠碧，誰識産美璞。
和端式上人十詠·孤汀蘋
作者：梅堯臣
朝代：宋

瀟湘歸去人，正值江南春。
始願逢拾羽，今乃見採蘋。
寄語柳使君，莫恨日已曛。
和端式上人十詠·寒溪石
作者：梅堯臣
朝代：宋

翠聳寒溪上，半隠寒松下。
水鳥立稜角，淵魚游穴罅。
尋常置庭檻，瑣細不知價。
和端式上人十詠·幽谷泉
作者：梅堯臣
朝代：宋

幽谷有飛泉，入溪知幾里。
跳珠濺木葉，激雨霏巖趾。
但無箕潁人，曾不吝洗耳。
和端式上人十詠·春溪水
作者：梅堯臣
朝代：宋

春水冰欲開，傍岸已微釋。
魚寒未動鱗，獸渡時有跡。
篙師畏割舟，敲拉碎圭璧。
和端式上人十詠·漁舟火
作者：梅堯臣
朝代：宋

蘆洲一點明，知有漁人泊。
江溟杳不分，誰方在高閣。
是時孤雁去，應認光中落。
和端式上人十詠·秋原菊
作者：梅堯臣
朝代：宋

不爲潭上英，不助籬邊醉。
獨占蘭杞鄰，原頭自榮悴。
陶令與太鑿，逢人豈無意。
和端式上人十詠·雲際鍾
作者：梅堯臣
朝代：宋

煙昏青櫟道，風急隔溪鍾。
征馬未及息，猛虎前有蹤。
尋聲欲投宿，僮僕畏所逢。
和答韓奉禮餉荔枝
作者：梅堯臣
朝代：宋

韓盛人所希，四海饋名物。
韓復未疎予，分珍曾不一。
莆陽荔子乾，皺殻紅釘密。
存甘尚可嘉，本味固已失。
遥思海樹繁，带露摘初日。
安得穆王駿，能置萬里疾。
和答韓子華餉子魚
作者：梅堯臣
朝代：宋

南方海物難具名，子魚珍美無與并。
完鱗全乙異臭腥，素鹽漬曝生花輕。
其頭戢戢筠篋盈，出自通印時所評。
遠涉川陸來都城，親賓交遺已見情。
食指嘗動吾竊驚，果獲異味亦足明。
和綺翁遊齊山寺次其韻
作者：梅堯臣
朝代：宋

蒼山南望截雲煙，中有紺宇通諸天。
長橋直度清溪水，寒湖收潦曠平田。
古木陰森大堤上，千峯濃淡高樓前。
龍筍未迸角出縮，虎石亂踞筋拳攣。
陰崖乳泉濕苔蘚，陽谷暖氣留蘭荃。
澗戶曉闢煙的的，松軒夜啟月娟娟。
聞有謫僊乘興入，飄然欲拍洪崖肩。
玩遊逐勝不覺遠，露奇發怪工無全。
捫蘿但識康樂徑，飲酒安問遠公禪。
清猿不到俗士耳，香草已入騷人篇。
水鳥念佛次浄界，野鹿銜花來象筵。
在昔探賞猶可數，深景秀句今得傳。
辭韻險絕茲所駭，何特杜牧專當年。
重以平淡若古樂，聽之疏越如朱絃。
秘藏褚中爲不朽，咨諏坐上皆曰然。
誰意麤官獲此貺，洗去鄙吝空池邊。
聊欲報言罕驛使，春郊唯見雁連連。
和胡公疎送嶼師移居寶光寺
作者：梅堯臣
朝代：宋

宋日天王寺，梁時太子園。
地猶隨世變，物豈與人存。
欲問移居意，還應避俗喧。
相期唯有月，夜夜在高原。
和臘前
作者：梅堯臣
朝代：宋

漢家戍日看看近，雲景蒼茫已歲昏。
欲驗方書治百藥，預調飛走獵平原。
土人熏肉經春美，宮女藏鈎舊戲存。
獨把凍醪驚節物，草芽微動見庭萱。
和臘日
作者：梅堯臣
朝代：宋

獵鼓逢逢奏，寒冰齾齾消。
正憐風日暖，不似雪霜朝。
敢問祠黄石，休從擊皁雕。
楚郊梅萼未，壠麥已多苗。
和范景仁王景彝殿中雜題三十八首並次韻·七寶茶
作者：梅堯臣
朝代：宋

七物甘香雜蕊茶，浮花泛綠亂於霞。
啜之始覺君恩重，休作尋常一等誇。
和范景仁王景彝殿中雜題三十八首並次韻·三月九日迎駕
作者：梅堯臣
朝代：宋

前殿臨朝百辟回，後宮廷閣九重開。
鳴梢已自金階出，黄屋初迎玉輦來。
不問偷桃方朔飽，誰知載戟子雲才。
羣官望幸無名姓，只有窮吟許外陪。
和范景仁王景彝殿中雜題三十八首並次韻·再觀牡丹
作者：梅堯臣
朝代：宋

聞說偷觀近玉欄，腸如車轂走千盤。
無人憶著洛陽日，走馬魏王堤上看。
和范景仁王景彝殿中雜題三十八首並次韻·再賦
作者：梅堯臣
朝代：宋

誰人重詠大刀頭，只顧長明不願流。
縱使西傾必東出，寧同寒水瀉宮溝。
和范景仁王景彝殿中雜題三十八首並次韻·夜賦
作者：梅堯臣
朝代：宋

月從東殿生，叢竹照脩竦。
葉間清露滴，枝上寒禽動。
閒覺萬慮空，靜聞嚴鼓重。
官燭翦更明，相看應似夢。
和范景仁王景彝殿中雜題三十八首並次韻·天上
作者：梅堯臣
朝代：宋

紫微垣裏月光飛，玉佩腰間正陸離。
天上去來知幾日，蟠桃結子是歸時。
和范景仁王景彝殿中雜題三十八首並次韻·奉呈諸君
作者：梅堯臣
朝代：宋

參天朱閣峻，拂地柳條垂。
太液綠波漲，建章春漏遲。
長人執兵立，小豎插花嬉。
但只逢人說，無由預此時。
和范景仁王景彝殿中雜題三十八首並次韻·宮槐
作者：梅堯臣
朝代：宋

漢家宮殿蔭長槐，嫩色葱葱不染埃。
天仗龍旂穿影去，鈎陳豹尾拂枝來。
青蟲掛後蜂銜子，素月生時桂並栽。
我意方同杜工部，冷淘唯喜葉新開。
和范景仁王景彝殿中雜題三十八首並次韻·庖烟
作者：梅堯臣
朝代：宋

羃歷庖烟出綵油，欲通雲霧未能周。
濕薪燒盡日停午，試問霏霏何處浮。
和范景仁王景彝殿中雜題三十八首並次韻·延羲閣牡丹
作者：梅堯臣
朝代：宋

花中第一品，天上見應難。
近署多紅藥，層城有射干。
生雖由地勢，開不許人看。
天子何時賞，宮娥捧玉盤。
和范景仁王景彝殿中雜題三十八首並次韻·明月
作者：梅堯臣
朝代：宋

明月已生城上頭，小星光滅大星流。
來朝放牓出宮去，何處殘花轉入溝。
和范景仁王景彝殿中雜題三十八首並次韻·晨起
作者：梅堯臣
朝代：宋

月向西樓下，天光候日開。
殘星明寶鑑，百舌響宮槐。
玉井傳新汲，金爐換宿灰。
黄門馳有詔，唱第許卿來。
和范景仁王景彝殿中雜題三十八首並次韻·景福殿水
作者：梅堯臣
朝代：宋

宮井蛟龍夭矯垂，曉缾初汲渴禽窺。
清泠已向金盆貯，甘滑還從玉椀知。
九醖酒醇由此得，小團茶味爲留遲。
閤門地脈應相似，翰苑曾邀詠昔詩。
和范景仁王景彝殿中雜題三十八首並次韻·有折景福殿後酴醾花至者
作者：梅堯臣
朝代：宋

有鳥銜花出，清香不畏風。
初從上林發，來過未央中。
蔟蔟霜包密，層層玉葉同。
誰將作美酒，醉看月生東。
和范景仁王景彝殿中雜題三十八首並次韻·柳絮
作者：梅堯臣
朝代：宋

陶令生涯漉酒巾，門前種柳萬條新。
花今吹作蓬萊雪，曲舊得於關塞人。
應與殘紅閑是伴，不隨舞蝶去爭春。
可憐輕質都無定，一落銀河莫問津。
和范景仁王景彝殿中雜題三十八首並次韻·檜詠
作者：梅堯臣
朝代：宋

文章老重欲追古，便作帝宮蒼檜詩。
青葱玉樹傳楊子，盤屈洪桃見左思。
龍鱗已愛松身直，珠實還看柏葉垂。
秀木豔叢那可擬，但將霜雪定堅姿。
和范景仁王景彝殿中雜題三十八首並次韻·殿中飛
作者：梅堯臣
朝代：宋

玉几當中寶作牀，無端絮惹御袍香。
羣公唱第魚龍化，列侍金階若堵牆。
和范景仁王景彝殿中雜題三十八首並次韻·殿幕閒興
作者：梅堯臣
朝代：宋

宮殿深沉處，鶑花爛漫時。
關關哢清吭，蒨蒨發朱蕤。
天上春應早，人間日轉遲。
得賢如漢盛，五字變周詩。
和范景仁王景彝殿中雜題三十八首並次韻·殿後書事
作者：梅堯臣
朝代：宋

天子尋常幸直廬，裹頭宮女捧雕輿。
紅泥已賜春醅酒，黄帕曾經御覽書。
林果鳥應銜去後，燕窠蟲有落來餘。
禁中事事能傳詠，播在人間不是虛。
和范景仁王景彝殿中雜題三十八首並次韻·浹日
作者：梅堯臣
朝代：宋

光陰天上早，氣候日邊溫。
懸蟢時過眼，飛蟲稍入軒。
看花成子大，聞燕養雛喧。
每覺瑶池宴，風飄管吹繁。
和范景仁王景彝殿中雜題三十八首並次韻·游延羲閣後藥欄
作者：梅堯臣
朝代：宋

授經聞漢帝，嘗此講秦餘。
一日承丹詔，同時見子虛。
來游瓊閣外，閒傍藥欄初。
柳絮輕黏履，薇條澀惹裾。
解歸巢上燕，思寄袖中書。
此鳥如矜慎，飛飛與客疎。
和范景仁王景彝殿中雜題三十八首並次韻·白牡丹
作者：梅堯臣
朝代：宋

白雲堆裏紫霞心，不與姚黄色鬭深。
閒伴春風有時歇，豈能長在玉階陰。
和范景仁王景彝殿中雜題三十八首並次韻·省中
作者：梅堯臣
朝代：宋

漢相家人尚苦疑，不言溫室樹何枝。
君今坦坦無猜忌，夸說皇居盡入詩。
和范景仁王景彝殿中雜題三十八首並次韻·石詠
作者：梅堯臣
朝代：宋

君王愛石醜，百孔皆相通。
怪狀一如此，補天有何功。
匪言不可轉，安得來宮中。
女豈比柱礎，瑩然受磨礱。
和范景仁王景彝殿中雜題三十八首並次韻·紫牡丹
作者：梅堯臣
朝代：宋

葉底風吹紫錦囊，宮爐應近更添香。
試看沉色濃如潑，不愧逢君翰墨場。
和范景仁王景彝殿中雜題三十八首並次韻·細竹
作者：梅堯臣
朝代：宋

森森漢宮竹，託本異孤生。
玉砌緣根迸，朱欄與筍平。
朝煙生密翠，晚影漏斜明。
應待女媧采，參差鳳琯清。
和范景仁王景彝殿中雜題三十八首並次韻·詩癖
作者：梅堯臣
朝代：宋

人間詩癖勝錢癖，搜索肝脾過幾春。
囊橐無嫌貧似舊，風騷有喜句多新。
但將苦意摩層宙，莫計終窮涉暮津。
試看一生銅臭者，羨他登第亦何頻。
和范景仁王景彝殿中雜題三十八首並次韻·象戲
作者：梅堯臣
朝代：宋

象戲本從棋局爭，後宮龜背等人情。
今聞儒者飽無事，亦學婦人閑鬭明。
堂上有奇誰可勝，罇中賭酒令方行。
直驅猛獸如尋邑，何似昇平不用兵。
和范景仁王景彝殿中雜題三十八首並次韻·賜書
作者：梅堯臣
朝代：宋

選來金殿盡英豪，帝筆親承始是遭。
就裏少年唯賈誼，其間蜀客乃王襃。
善經有意尊儒甚，推澤方知待士高。
歸付子孫傳百世，深堂閒挂亦蕭騷。
和范景仁王景彝殿中雜題三十八首並次韻·賜果
作者：梅堯臣
朝代：宋

前日宮醪賜玉尊，今朝持果小黄門。
乾桃熏李非時物，置案盈盤不次恩。
投以赤心思武帝，握同玄璧詠劉琨。
嘗聞食奠陳王業，知是豳公幾世孫。
和范景仁王景彝殿中雜題三十八首並次韻·賜燭
作者：梅堯臣
朝代：宋

天子賜燭昏夜時，嫦娥閉月栽桂枝。
稱量高下唯妍辭，相與盡心無附離。
求安去病如上池，照耀不容毫髮私。
品藻一定何可移，光焰奪晝資爾爲。
宣王徒美庭燎詩，魏帝自徹月殿披。
我朝好士萬古垂，搜索賢俊登蒿藜。
孰不力吐肝膽脾，枉用宴飲生脛脂。
雲龍將見升騤騤，燃此必欲無所遺。
收殘喜氣如蒸炊，蜜蜂慙愧空多知。
和范景仁王景彝殿中雜題三十八首並次韻·賜酒
作者：梅堯臣
朝代：宋

時頒光祿酒，花出漢宮牆。
湛露承天渥，流霞落羽觴。
近親龍尾道，遠襲雀頭香。
溺殿人誰見，終知曼倩狂。
和范景仁王景彝殿中雜題三十八首並次韻·賜食
作者：梅堯臣
朝代：宋

誰言出相是山東，今日求賢欲致功。
玉饌滿盤來禁裏，鵠羹分鼎下天中。
但知愷弟酬君賜，舊訝權輿向國風。
曾笑侏儒飽欲死，宜思薇蕨不忘忠。
和范景仁王景彝殿中雜題三十八首並次韻·逾旬
作者：梅堯臣
朝代：宋

重說已經旬，應懷獨寢人。
通宵彈玉枕，白晝拂牀塵。
幾想迎雕輦，何當快倦身。
門前車馬立，疑是角生輪。
和范景仁王景彝殿中雜題三十八首並次韻·金沙花
作者：梅堯臣
朝代：宋

金有披沙得，花應不可多。
栽培由地力，豔色與天和。
玉座君王賞，朱欄將相羅。
稱觴千萬壽，繁葉奈香何。
和范景仁王景彝殿中雜題三十八首並次韻·雨夜
作者：梅堯臣
朝代：宋

電光初照樹峨峨，葉上微風與雨和。
玉腕愁聞無處奈，庭花暗落不應多。
長楊靜響千重瓦，太液寒生幾寸波。
洗濯青春如有意，平明濕羽未離柯。
和范景仁王景彝殿中雜題三十八首並次韻·雨後
作者：梅堯臣
朝代：宋

新晴殿閤曉，初日霧煙中。
柳重宮腰弱，花肥粉頰豐。
渥恩君自厚，藜藿我纔充。
草木欣欣發，誰知造化功。
和范景仁王景彝殿中雜題三十八首並次韻·龍柏
作者：梅堯臣
朝代：宋

花非龍香葉非柏，獨竊二美誇芳蕤。
苦練不分顔色近，紫荆未甘開謝遲。
羣公莫以得地貴，竟費佳句何足思。
和蔡仲謀苦熱
作者：梅堯臣
朝代：宋

大熱曝萬物，萬物不可逃。
燥者欲出火，液者欲流膏。
飛鳥厭其羽，走獸厭其毛。
人亦畏絺綌，况乃服冠袍。
廣厦雖云託，呼風不動毫。
未知林泉間，何以異我曹。
蠅蚊更晝夜，膚體困爬搔。
四序苟迭代，會有秋氣高。
和表臣河南庾署西軒
作者：梅堯臣
朝代：宋

飛烏欲下蟾生時，斜光冷魄常相隨。
右山左水清洗目，虛簷曲檻生揚眉。
白魚甘肥網可得，公酒美滑杯可持。
臨淮使君有閑佚，長橋直度來莫遲。
和裴如晦雨中過其亡兄易居
作者：梅堯臣
朝代：宋

人亡雨館寂，車馬偶來臨。
濕衣添新淚，故物傷夙心。
淒淒庭下樹，萬葉起哀音。
此地嘗對語，在昔豈知今。
和謝仲弓廷評新理北園
作者：梅堯臣
朝代：宋

園吏乘冬和，荷鋤去宿莽。
主人因其勤，築土截荒壤。
移枯復窊缺，剗徑就平廣。
東北倚高城，巇險不可上。
愛彼林木深，便爲丘壑想。
更待春風歸，日探花卉長。
但願多置酒，應得時一往。
和謝仲弓廷評栽竹
作者：梅堯臣
朝代：宋

移得溪邊翠，來爲庭下陰。
惜根存舊土，带筍助新林。
暗換蕭蕭葉，知虛寸寸心。
東風莫摇撼，培壅未應深。
和謝公儀學士正月十七日雨後復雪
作者：梅堯臣
朝代：宋

本祈春雨成春雪，應誤小桃先次開。
西漢枚生誰復召，南朝何遜自多才。
潑除燈火上元去，挫却勾萌六出來。
前此解衣爭貰酒，不知爲瑞與爲災。
和謝希深會聖宮
作者：梅堯臣
朝代：宋

三后威靈遠，層巒棟宇興。
衣冠漢原廟，歌舞魏西陵。
日月融光盛，山河王氣增。
叢楹琢文石，連網絡朱繩。
碧瓦寒鋪玉，重欄瑩鏤冰。
粹儀神霧擁，法衮繡龍升。
星斗羅容衛，軒墀侍股肱。
宸蹤耀璇牓，瑞羽集觚稜。
閟殿深珠箔，雕垣界綺縢。
笙從緱嶺咽，雲傍帝鄉凝。
龜組恭來詣，貂璫肅奉承。
欲知歸厚意，孝德自烝烝。
和謝舍人新秋
作者：梅堯臣
朝代：宋

西風一夕狂，古屋吹可恐。
微變蜻蛚吟，斗摧蚊蚋勇。
朝驚露墜梧，遠愛雲飛隴。
還憶舊溪遊，水清漁箔壅。
和謝舍人洊震
作者：梅堯臣
朝代：宋

盛夏萬物當長養，驕陽不雨誰爲憂。
天無纖雲野赬色，草木焦卷如經秋。
南陽太守自引咎，不以天時爲怨尤。
齋精潔慮祠望內，僚屬奔從無停輈。
謾取詩言占離畢，徒依風俗驗鳴鳩。
忽聞郡北直百里，岑岑岐笠藏靈湫。
持牲遣吏詣其下，俎豆未徹升陰虬。
電光劃劃遶巖壁，雷聲隠隠生山陬。
擁雲馳雨自東上，西風斗猛雲還收。
神龍蓄志未發泄，明日更與頑陽讎。
黤靄陰黑若卷海，聯綿霹靂能破仇。
沃然原隰洗妖氣，浩爾溝瀆揚平流。
九穀有登百姓喜，蜿蜒歆祀神何羞。
和資政侍郎湖亭雜詠絕句十首·小橋
作者：梅堯臣
朝代：宋

伐桂向芳洲，跨波灣勢小。
時愛游人渡，游人在林杪。
和資政侍郎湖亭雜詠絕句十首·採菱
作者：梅堯臣
朝代：宋

紫角菱實肥，青銅菱葉老。
孤根未能定，不及寒塘草。
和資政侍郎湖亭雜詠絕句十首·汀鷺
作者：梅堯臣
朝代：宋

食魚日已晚，矯翼煙際還。
不與鴈鶩競，風標亦自閒。
和資政侍郎湖亭雜詠絕句十首·流泉
作者：梅堯臣
朝代：宋

石齒嚼寒聲，粼粼縈曲處。
有時浮落英，又過城根去。
和資政侍郎湖亭雜詠絕句十首·漁潭
作者：梅堯臣
朝代：宋

煙潭深不極，鑑碧無菱花。
日脚下波心，澄江見魚蝦。
和資政侍郎湖亭雜詠絕句十首·漁艇
作者：梅堯臣
朝代：宋

古木刳爲舟，野藤牽作纜。
釣人寒雨中，遠望煙蓑暗。
和資政侍郎湖亭雜詠絕句十首·稻畦
作者：梅堯臣
朝代：宋

淺淺碧水平，青青稻苗長。
偏知楚客愛，白鷺飛下上。
和資政侍郎湖亭雜詠絕句十首·苔徑
作者：梅堯臣
朝代：宋

林間夏雨滋，復有斜陽照。
綠浄不摇風，從教春草笑。
和資政侍郎湖亭雜詠絕句十首·蓮塘
作者：梅堯臣
朝代：宋

不畏塘雨急，鈿葉自相遮。
紋禽忽飛去，衝落波上霞。
和資政侍郎湖亭雜詠絕句十首·遠山
作者：梅堯臣
朝代：宋

插雲千萬重，一望不可暫。
前嶺與後峯，翠色濃復淡。
和趙員外良佐趙韓王故宅
作者：梅堯臣
朝代：宋

開國勳庸大，重城邸第寬。
枯楊映樓角，蔓草被牆端。
不見分香妾，空餘鬭鴨闌。
誰來悲孔雀，金翠羽毛殘。
和通判太博雞冠花十韻
作者：梅堯臣
朝代：宋

神農記百卉，五色異甘酸。
乃有秋花實，全如雞幘丹。
籠煙何聳聳，泫露更團團。
取譬可無意，得名殊足觀。
逼真歸造化，任巧即彫剜。
赤玉書留魏，丹砂句誦韓。
誠能因物比，誰謂一時難。
有客驅辭穎，臨風運筆端。
嘗嗟古吟缺，每惜此芳殘。
揣情苦精妙，繼音慙未安。
和道損喜雪
作者：梅堯臣
朝代：宋

密雪已迎臘，隨風來拂巾。
偏知寒夜屋，不管醉歸人。
暗積空庭合，偷裝衆樹新。
沃田將望歲，壓癘且忘貧。
薄厚曾無意，飄揚似有因。
既能先覆物，乃見未饒春。
作陣從天落，何功得地均。
暫欣供一賞，惜逐馬蹄塵。
和道損欲雪與家人小兒輩飲
作者：梅堯臣
朝代：宋

陰雲濃壓野，風獵樹高鳴。
寒禽並枝立，頗以見物情。
目前兩稚子，爲慰豈異卿。
欲置一壺酒，且獨對婦傾。
和韓五持國乞分道損山藥之什
作者：梅堯臣
朝代：宋

不種東陵瓜，不利千畦韭。
山藥數十本，带土移野叟。
故葉萎未醒，傷根亦何咎。
既爲君子好，豈與騷人負。
騷人比畫工，丹青出其口。
欲分欄下苗，馳奴仍置簍。
主人可無吝，所尚非獨有。
從茲各勤灌，肯在園蔬後。
今雖勝曝蓄，畢意資玉臼。
人事固已然，祕方看繫肘。
和韓仲文西齋閒夜有懷道損舅及予
作者：梅堯臣
朝代：宋

冬日每苦短，方愛夜漏永。
積雲寒擁齋，徘徊延月影。
獨能懷親友，出門見參井。
是時發清詠，筆若天驥騁。
和韓子華寄東華市玉版鮓
作者：梅堯臣
朝代：宋

客從都下來，遠遺東華鮓。
荷香開新包，玉臠識舊把。
色絜已可珍，味佳寧獨捨。
莫問魚與龍，予非博物者。
和韓子華桂花
作者：梅堯臣
朝代：宋

莫以天下桂，皆爲月中物。
猶言月有兔，野豈無狡窟。
空山桂花多，豔色粲然發。
樵客不知貴，奈何薪爨屈。
和韓欽聖學士襄陽聞喜亭
作者：梅堯臣
朝代：宋

亭欄下望漢江水，浄綠無風寫鏡明。
日脚穿雲射洲影，槎頭擺子出潭聲。
檣帆落處遠鄉思，砧處動時歸客情。
使者徘徊有佳興，高吟不減謝宣城。
和韻三和戲示
作者：梅堯臣
朝代：宋

笭箐畫蛤瓦缸醅，海若淮壖各寄來。
將學時人鬭牛飲，還從上客舞娥杯。
蓬蒿自有蔣生樂，珠翠寧容鄭氏陪。
莫計暄寒與風雪，古來黄土北邙堆。
哀國子黄助教
作者：梅堯臣
朝代：宋

儒者務欲博，誦說窮冬秋。
衣裙未及解，含珠以見求。
閩稱黄夫子，常恐學不流。
有徒如浮萍，匝匝圍刳舟。
聚書將萬卷，載行無馬牛。
去年來京師，滿篋分寄投。
半在吳楚間，半入趙衛陬。
昨日大官薦，青袍變綈裘。
今朝爲異物，寸祿與命讎。
獨聞邯鄲公，哀之使斂收。
曷其稟賦薄，安得被王侯。
旅殯欲焉託，定將葬何州。
生爲四方遊，死當不擇丘。
豈必歸故鄉，萬里過山頭。
哀王孫
作者：梅堯臣
朝代：宋

泗水赤龍將欲飛，瘦蛟在泥雲未歸。
冰繭煮灰寒水擊，長大王孫抱饑色。
誰知適自下鄉來，日昃可哀猶未食。
菰飯白漿持與君，王孫王孫何復云。
哀石昌言舍人·其一
作者：梅堯臣
朝代：宋

朔日望顔色，衣冠朝帝閽。
西靈未生魄，東岱已收魂。
弔哭新居啟，封題舊篋存。
善人吾不見，何可問乾坤。
哀石昌言舍人·其三
作者：梅堯臣
朝代：宋

賈誼過秦畢，相如諭蜀歸。
二人名既大，一日命何微。
痟似烏常渴，災成鵩不飛。
百年今已矣，冰結淚霑衣。
哀石昌言舍人·其二
作者：梅堯臣
朝代：宋

聖賢無不死，壽夭復何云。
唯有名常在，其餘理莫分。
朝榮金玉寶，莫殞蕙蘭焚。
今日寢門哭，緒言長絕君。
哀馬
作者：梅堯臣
朝代：宋

瘠彼單于馬，贈我信都侯。
信都惡頑惡，不使服車輈。
我從南土歸，涉河假扁舟。
將趨未央朝，無乘誰可求。
信都固朋義，百乏能以周。
遺此燕山駿，買韉安轡頭。
朝斬一束芻，夕煑一盎麰。
漸平崢嶸骨，幸騎歷冬秋。
自春鎖禮闈，既出被輕囚。
飽秣不復駕，狂躍如生虬。
更番一老卒，湔刷常預愁。
前欲往城東，始跨人立侔。
首落而尾擲，衰軀幾墜投。
邇者將贖金，行當謁冕旒。
私呼貴鄰兵，言調變馴柔。
晨往及暮還，踣地氣不收。
彼兵隸天廐，國馬皆仰騶。
其能量馬力，國馬安得稠。
以吾窮使然，爾能亦可羞。
哭孫明復殿丞三首·其一
作者：梅堯臣
朝代：宋

魯國先生歿，夷門吉士哀。
因讒君席遠，時賻帝恩該。
寂寞蒿宮啟，悠揚茜旐迴。
昔賢皆不免，松下作寒灰。
哭孫明復殿丞三首·其三
作者：梅堯臣
朝代：宋

自古春秋學，皆知不可過。
生前恩禮少，歿後薦章多。
妻子將焉託，田園有幾何。
汶陽秋樹裏，黄鳥謾聽歌。
哭孫明復殿丞三首·其二
作者：梅堯臣
朝代：宋

舊業居東岱，中年謁紫庭。
要塗無往跡，至死守殘經。
詔許求遺稿，朋鄰與葬銘。
世人無怪我，涕淚爲之零。
哭尹子漸
作者：梅堯臣
朝代：宋

故人河內守，昨日報已亡。
同氣泣上黨，悲風生太行。
曩爲衆所惜，今復人共傷。
阮籍本真率，感慨壽不長。
哭尹師魯
作者：梅堯臣
朝代：宋

謫死古來有，無如君甚冤。
文章不世用，器業欲誰論。
野鳥災王傅，招辭些屈原。
平生洛陽友，零落幾人存。
哭王幾道職方三首·其一
作者：梅堯臣
朝代：宋

前罷邯鄲守，孤高與世違。
青雲舊知在，白首故園歸。
既沒無兒女，元貧只帳幃。
平生洛陽友，從此更應稀。
哭王幾道職方三首·其三
作者：梅堯臣
朝代：宋

得君音信近，安穩在緱山。
不是國醫誤，寧辭蜀道艱。
終然有脩短，猶免歷間關。
便作千秋別，霑襟涕淚班。
哭王幾道職方三首·其二
作者：梅堯臣
朝代：宋

我今過五十，萬事日消磨。
熟識世間寡，故交泉下多。
葉秋知易隕，松耐竟如何。
嘗亦悲前哲，荒墳野鼠窠。
哭笑鳥
作者：梅堯臣
朝代：宋

日月轉入地，星辰蔽重雲。
夜色晦若漆，怪禽巢未焚。
其音哭且笑，哀樂詎能分。
方哭且笑時，曾莫有以羣。
哭爲何所悲，笑爲何所聞。
了不預人事，吉凶誰復云。
哭謝公儀學士
作者：梅堯臣
朝代：宋

道路傳聞日，驚嗟尚復疑。
疾因勤學得，命不與人期。
賈誼年傷少，相如恨見遲。
向來公輔器，看取李家知。
唐寺丞知南雄州
作者：梅堯臣
朝代：宋

前林尚含凍，南國使君行。
逆水春風峭，孤舟桂席輕。
踏歌聞舊俗，信鬼有頹氓。
當識朱衣貴，壺漿擁道迎。
唐書局叢莽中得芸香一本
作者：梅堯臣
朝代：宋

有芸如苜蓿，生在蓬藋中。
草盛芸不長，馥烈隨微風。
我來偶見之，乃穉彼蘙蒙。
上當百雉城，南接文昌宮。
借問此何地，刪修多鉅公。
天喜書將成，不欲有蠹蟲。
是産茲弱本，蒨爾發荒叢。
黄花三四穗，結實植無窮。
豈料鳳閣人，偏憐葵葉紅。
啄木
作者：梅堯臣
朝代：宋

中園啄盡蠹，未肯出林飛。
不識黄金彈，雙翎墜落暉。
啄木二首·其一
作者：梅堯臣
朝代：宋

城頭啄枯楊，城下啄枯桑。
朝啄不停咮，暮啄不充腸。
寒風正洌洌，蠹穴蟲且殭。
况茲園林迥，剝剝響何長。
啄木二首·其二
作者：梅堯臣
朝代：宋

食蠹非嫌蠹，聲來古木高。
誰將琵琶弄，寫入相思槽。
問洛上王宰訪商山青竹鞭
作者：梅堯臣
朝代：宋

蜀鞭雖紫多輕脆，最重商山節眼完。
挂在蒼崖飽風雪，蘚花如漆試求看。
問答·其一
作者：梅堯臣
朝代：宋

金鑿落，留贈行人須滿酌。
銀缾况有宜城醪，及取春風花照灼。
問答·其三
作者：梅堯臣
朝代：宋

玉蟾蜍，厠君筆硯誠有諸。
可愛亭亭寒月照，瑩然四座凝冰壺。
問答·其二
作者：梅堯臣
朝代：宋

小屏風，座隔流塵素影融。
方牀六尺偃清晝，慙無玉枕名通中。
問答·其五
作者：梅堯臣
朝代：宋

青雲梯，尺木爲階行忽迷。
勤修道業生羽翼，天門九襲須攀隮。
問答·其六
作者：梅堯臣
朝代：宋

鳳于飛，差差粹羽今逢時。
桐花正美矞雪亂，家庭玉樹須來儀。
問答·其四
作者：梅堯臣
朝代：宋

金錯刀，連環交刃吹風毛。
美人贈我萬錢貴，何必翦犀誇孟勞。
啼禽
作者：梅堯臣
朝代：宋

盆繭未成絲，破褲勸可脫。
安知增羞顔，赤脛衣短褐。
喜謝師厚及第
作者：梅堯臣
朝代：宋

宿雨洗新綠，朝日初聞鶑。
風從天門來，吹下玉簡名。
列星二十八，經緯何縱橫。
南方朱鳥目，光焰令人驚。
其餘撒沙衆，龜鼈瓜瓠明。
吾欣安石後，世世有令聲。
喜雨
作者：梅堯臣
朝代：宋

冬涉春無雨，侵晨忽沛然。
燕曾知社後，雷未發聲前。
細濕林花暗，輕霑土脈全。
看看一百五，風勢莫狂顛。
嘉祐二年七月九日大雨寄永叔內翰
作者：梅堯臣
朝代：宋

去年龍母沐，今年龍婦浴。
民何競相傳，訛言初願戮。
沐水不濕纓，浴波吞目睛。
連歲果爲患，準度非人情。
島夷尚弗爾，况乃此京城。
天公亦鑒詳，天子大聖明。
堯時不昏墊，安見堯憂煢。
今但微禹力，上心常屏營。
祠官駿奔走，請禱必竭誠。
廟堂列土偶，椒酒空湛盈。
靈氣自莫主，非以堯言輕。
霹靂夜復作，蝦蟆尚聽鳴。
輦道有白水，都人無陸行。
浮萍何處來，青青繞我楹。
連牆已壞破，屋頼搘撐牢。
緬懷所親友，親友皆占高。
獨知歐陽公，直南望滔滔。
遺奴揭厲往，答言頗力勞。
正取舊戽斗，自課僮僕操。
明日苟不已，挈家仍避逃。
賢者尚若是，焉用數我曹。
免爲不弔鬼，世上一鴻毛。
嘉祐己亥歲旦永叔內翰
作者：梅堯臣
朝代：宋

堦前去年雪，鏡裏舊時人。
不覺應銷盡，相看只似新。
屠酥先尚幼，綵勝又宜春。
獨愛開封尹，鍾陵請去頻。
嘉雪應祈呈權郡通判
作者：梅堯臣
朝代：宋

臘近冬殘雲未合，江南青壠麥休肥。
誰將太守隨車雨，一夜從風作雪飛。
嘗惠山泉
作者：梅堯臣
朝代：宋

吳楚千萬山，山泉莫知數。
其以甘味傳，幾何若飴露。
大禹書不載，陸生品嘗著。
昔唯廬谷亞，久與茶經附。
相襲好事人，砂缾和月注。
持參萬錢鼎，豈足調羹助。
彼哉一勺微，唐突爲霖澍。
疏濃既不同，物用誠有處。
空林癯面僧，安比侯王趣。
嘗正仲所遺撥醅
作者：梅堯臣
朝代：宋

屈原自著漁父篇，餔糟不及漁父賢。
世無功名多浪死，劉伶阮籍于今傳。
邇來獨酌邀明月，唯有青山李謫仙。
謫仙歿後幾百年，市樓日沽千萬錢。
沉湎豈少當道眠，文字不見空月圓。
吳均之孫何我憐，雙壺貯醅持置前。
豈乏阮李詩與瘨，淺飲强對春風妍。
嘗茶和公儀
作者：梅堯臣
朝代：宋

都藍携具向都堂，碾破雲團北焙香。
湯嫩水輕花不散，口甘神爽味偏長。
莫夸李白仙人掌，且作盧仝走筆章。
亦欲清風生兩腋，從教吹去月輪傍。
嘲江翁還接籬
作者：梅堯臣
朝代：宋

何言恐偷樣，自是君婦懶。
五日縫一巾，猶道苦未晚。
四月三日張十遺牡丹二朵
作者：梅堯臣
朝代：宋

已過穀雨十六日，猶見牡丹開淺紅。
曾不爭先及春早，能陪芍藥到薰風。
四月二十七日與王正仲飲
作者：梅堯臣
朝代：宋

我來自楚君自吳，相遇汎波銜舳艫。
時時舉酒共笑樂，莫問罌盎有與無。
醉憶曩同吾永叔，倒冠落佩來西都。
是時豪快不顧俗，留守贈榼少尹俱。
高吟持去擁鼻學，雅闋付唱纖腰姝。
山東腐儒漫側目，洛下才子爭歸趨。
自茲離散二十載，不復更有一日娛。
如今舊友已無幾，歲晚得子欣爲徒。
四月二十八日記與王正仲及舍弟飲
作者：梅堯臣
朝代：宋

孟夏景苦長，與子舟中飲。
酒行三四巡，病嘔聊就寢。
仲氏又發霍，洞下忽焉甚。
湯劑不能勝，悶絕口已噤。
我嘔雖未平，驚走豈遑枕。
叫號使呼醫，子怪亦莫諗。
遽白何至斯，葛巾推小品。
且尤食物間，膻腥失調飪。
所餉惟豬雞，況此乏箘蕈。
以子獨無恙，未必因滑瀋。
稍覺陽脈回，慄膚猶瘮瘮。
儻其遂不起，孰肯謂素稟。
吾鄉千里遥，幸免成貝錦。
四月十三日唐店寄錢推官
作者：梅堯臣
朝代：宋

昨夜月如水，君能携酒來。
破除愁悶去，洗蕩肺腸開。
露氣林間落，河聲地底迴。
相知不須早，語合自無猜。
因目痛有作
作者：梅堯臣
朝代：宋

已爲貧孟郊，拚作瞎張籍。
詩句但口吟，世事不眼歷。
既能分好惡，難用變青白。
讀書聽吾兒，且未廢朝夕。
坐睡依韻和持國
作者：梅堯臣
朝代：宋

坐久既生倦，漸看冠佩斜。
鐘聲傳紫禁，烏影轉西華。
竊印後當致，觸屏前未嘉。
不爲疎慢意，何用北窗誇。
垂澗藤
作者：梅堯臣
朝代：宋

寒松偃澗濱，弱蔓垂纓綠。
波縈翠带長，水濺低花馥。
終日採蘋人，攀條映巖曲。
塗中遇雪寄希深
作者：梅堯臣
朝代：宋

方爲郡邑吏，日與故人違。
極目千山碧，馳心一鳥飛。
岸傍村杳杳，波上雪霏霏。
欲寄洛陽信，泝流行客稀。
塗山
作者：梅堯臣
朝代：宋

古傳神禹迹，今向舊山阿。
莫問辛壬娶，從來甲子多。
夜淮低激射，朝江上嵯峨。
荒廟立泥骨，巖頭風雨過。
墨竹
作者：梅堯臣
朝代：宋

許有盧娘能畫竹，重抹細拖神且速。
如將石上蕭蕭枝，生向筆間天意足。
戰葉斜尖點映間，透勢虛黏斷還續。
粉節中心豈可知，淡墨分明在君目。
夏侯彥濟武陟主簿
作者：梅堯臣
朝代：宋

懷縣曾余往，風謠爲爾知。
寒先太行近，潤接大河卑。
賓酒栽公秫，晨羹翦露葵。
簿書行正委，何似布衣時。
夏園
作者：梅堯臣
朝代：宋

夏園甘果熟，日覺樹林稀。
休笑道傍李，無人摘自肥。
夏夜小亭有懷
作者：梅堯臣
朝代：宋

西南雨氣濃，林上昏月色。
寒影不隨人，寥寥空露白。
夏日對雨偶成寄韓仲文兄弟
作者：梅堯臣
朝代：宋

日日城頭雨，還愁湖上波。
窗中人自聽，門外潦應多。
不畏車生耳，還愁麥化蛾。
吾廬無所有，頻看壁間梭。
夏日晚晴登許昌西湖
作者：梅堯臣
朝代：宋

新晴萬柳齊，鶑度水東西。
城上明殘照，雲間挂斷霓。
煙蒲勻若翦，沙岸浄無泥。
菓壓繁枝重，人乘小駟低。
嵐光開翡翠，湖色浸玻瓈。
只欠朱藤密，如過罨畫谿。
夏日晚霽與崔子登周襄故城
作者：梅堯臣
朝代：宋

雨脚收不盡，斜陽半古城。
獨携幽客步，閑閱老農耕。
寶氣無人發，陰蟲入夜鳴。
余非避喧者，坐愛遠風清。
夏日汴中作
作者：梅堯臣
朝代：宋

倚棹望平野，低雲密未收。
黄鸝度高柳，歸燕拂行舟。
濁水不堪照，清江空憶遊。
晚晴蒸潤劇，喘月見吳牛。
夏日陪提刑彭學士登周襄王故城
作者：梅堯臣
朝代：宋

聊隨漢使者，一上周王城。
片雨北郊晦，殘陽西嶺明。
野禽呼自別，香草問無名。
誰復黍離詠，但興箕潁情。
夏蟲
作者：梅堯臣
朝代：宋

物久必自化，化之猶騫騰。
當看厠中蛆，去作盤上蠅。
飛聲既混雞，歛迹何疑冰。
寄言漆園吏，已知鵾與鵬。
夏雨
作者：梅堯臣
朝代：宋

林梅初弄熟，密雨閉重關。
潤裛衣巾上，凉生竹樹間。
水聲通遠澗，雲色暝前山。
野鳥寂無語，公庭盡晝閑。
夕發陽翟
作者：梅堯臣
朝代：宋

我行陽翟道，暮雨原上急。
麒麟塚相望，霹靂碑下立。
農耕傍山去，鬼火迸林入。
莫問泉下人，馬隤衣更濕。
外兄施伯侃下第赴并門叔父招
作者：梅堯臣
朝代：宋

共是干時者，同爲失意人。
言趨太原召，如慰宛陵親。
茄鼓聽臨塞，琴書未離身。
別君無斗酒，當識士安貧。
夜
作者：梅堯臣
朝代：宋

日從東溟轉，夜向西海沉。
羣物各已息，衆星燦然森。
蝦蟆將食月，魑魅爭出陰。
阮籍獨不寐，徘徊起彈琴。
夜坐
作者：梅堯臣
朝代：宋

夜久方慮寂，空堂燈燭明。
落葉有暫響，暗蟲無停聲。
力學不爲己，甘貧且徇名。
聊爲詠懷篇，還想阮步兵。
夜晴
作者：梅堯臣
朝代：宋

新晴月正明，頻聽夜烏驚。
未向高枝穩，時爲繞樹聲。
羣飛自紛泊，衆鳥不屏營。
躁靜於焉見，誰能度物情。
夜泊虹縣同施景仁太博河上納凉書事
作者：梅堯臣
朝代：宋

與君愛清風，移榻就明月。
月落見星繁，星繁如晝熱。
霑衣輕露墜，響岸崩湍齧。
坐思都城時，誰許脚不韈。
夜漁
作者：梅堯臣
朝代：宋

夜漁歸自速，短艇若飛雲。
水動月猶白，挐音人不聞。
迴身明燭底，撫卷至宵分。
我以此爲足，勞勞非爾羣。
夜直廣文有感寄曾子固
作者：梅堯臣
朝代：宋

日暮蛛絲動，月暗螢火明。
方茲步庭戶，浩然懷友生。
友生將東歸，泛若赴海鯨。
已從龍門出，不慕朱鼈輕。
朱鼈過吳洲，飛飛就東瀛。
沉浮未可問，名有萬里程。
須憂小水魴，勞勞將尾赬。
夜聞居人喊虎
作者：梅堯臣
朝代：宋

猛虎豈云猛，潛藏伺天昏。
行行出叢薄，稍稍入孤村。
孤村何所利，所利犬與㹠。
誰知仁者勇，去惡義自敦。
夜聽鄰家唱
作者：梅堯臣
朝代：宋

夜中未成寐，鄰歌聞所稀。
想像朱唇動，髣髴梁塵飛。
誤節應偷笑，竊聽起披衣。
披衣曲已終，窗月存餘暉。
夜與原甫江家步歸
作者：梅堯臣
朝代：宋

丹砂漆盤盛井水，冷浸半坼山櫻花。
始見春色不奈喜，黄昏招飲夜還家。
劉郎居南我居北，陌上泥開天正黑。
風吹蠟燭燒未明，素絲作履惜不得。
夜與鄰幾持國歸
作者：梅堯臣
朝代：宋

紅塵夜不息，橫衢若煙霧。
朝見車馬來，暮見車馬去。
車中目炯炯，馬上情遽遽。
交相知是誰，飛先無覓處。
夜行憶山中
作者：梅堯臣
朝代：宋

青熒鬼火動，不悟前山雨。
昏徑梟鳥鳴，獨行毛髮聚。
桷葉枯綴林，風動疑有虎。
低迷薄雲開，心喜淡月吐。
夜酌趙侯家聞合流曹光道詣府遂訪之一夕縱談明日光道赴本任邀余詩送因敘其言以贈焉
作者：梅堯臣
朝代：宋

方與舊將飲，談兵燈燭前。
聞有故交至，心喜輒輪邊。
跨馬踏明月，往見競留連。
且共語出處，子懷予久然。
男兒太平時，功業未可先。
故當守詩書，道義躋古賢。
苟復不得用，卷以放林泉。
吾藴誠若此，奈何貧所纏。
仕宦偶同郡，文字可以傳。
行行志茲語，聊用樂永年。
夜陰
作者：梅堯臣
朝代：宋

月色明還暗，雲寒散復濃。
古堂移魍魎，積霧合蛟龍。
濕菌飛螢出，蒼苔上朽重。
獨吟嗟向老，氣澀覺偏慵。
夜飲席上賦松子
作者：梅堯臣
朝代：宋

風松有霜子，吹落幽人庭。
幽人畏狼藉，日掃出巖扃。
誰將稱遠物，乃信涉滄溟。
夢同諸公餞仲文夢中坐上作
作者：梅堯臣
朝代：宋

已許郊間陳祖席，少停車馬莫催行。
劉郎休恨三千里，樽酒十分聽我傾。
夢後寄歐陽永叔
作者：梅堯臣
朝代：宋

不趁常參久，安眠向舊溪。
五更千里夢，殘月一城雞。
適往言猶是，浮生理可齊。
山王今已貴，肯聽竹禽啼。
夢後得宋中道書
作者：梅堯臣
朝代：宋

宵夢宋子語，晝得宋子書。
書意與夢語，曾不異往初。
昔我遭家難，逢子亦在廬。
我南君大梁，千里非隔疎。
念處天地中，天地猶一車。
日月爲兩轂，星辰隨徐徐。
晝夜轉不已，載之將焉如。
冉冉趨死鄉，萬古曾無餘。
其間乃有夢，覺實夢何虛。
何虛亦何實，及盡皆同墟。
身世既若此，合離休歎諸。
夢感
作者：梅堯臣
朝代：宋

生哀百十載，死苦千萬春。
何爲千萬春，厚地不復晨。
我非忘情者，夢故不夢新。
宛若昔之日，言語尋常親。
及寤動悲腸，痛逆如刮鱗。
夢故府錢公
作者：梅堯臣
朝代：宋

故相方來夢，分明接座隅。
只知冠劍是，不道死生殊。
西府看如舊，東山詠久徂。
遽然興寤歎，不覺淚霑鬚。
夢登天壇
作者：梅堯臣
朝代：宋

夜夢登天壇，壇上兩仙人。
來時乘白鳳，去時乘白麟。
我問不我語，颯颯山中雨。
夢登河漢
作者：梅堯臣
朝代：宋

夜夢上河漢，星辰布其傍。
位次稍能辯，羅列爭光芒。
自箕歷牛女，與斗直相當。
既悟到上天，百事應可詳。
其中有神官，張目如電光。
玄衣乘蒼虬，身佩水玉璫。
丘蛇與穹鼈，盤結爲紀綱。
我心恐且怪，再拜忽禍殃。
臣實居下土，不意涉此方。
既得接威靈，敢問固不量。
有牛豈不力，何憚使服箱。
有女豈不工，何憚縫衣裳。
有斗豈不柄，何憚挹酒漿。
卷舌不得言，安用施穹蒼。
何彼東方箕，有惡務簸揚。
唯識此五者，願言無我忘。
神官呼我前，告我無不臧。
上天非汝知，何苦詰其常。
豈惜盡告汝，於汝恐不祥。
至如人間疑，汝敢問於王。
扣頭謝神官，臣言大爲狂。
駭汗忽爾覺，殘燈熒空堂。
夢與公度同賦藕華追錄之
作者：梅堯臣
朝代：宋

吳王舊宮闕，水殿芙蓉披。
濁泥留玉骨，疑是葬西施。
西施魂不滅，嬌豔葬清池。
夢覩
作者：梅堯臣
朝代：宋

閉目光不揚，夢覩良亦審。
既非由目光，所見定何稟。
白日杳無朕，冥遇嘗在寢。
此恨不可窮，悲淚空流枕。
夢覺
作者：梅堯臣
朝代：宋

夕夢多夢之，覺來遂成憶。
憶子生平時，事往無一得。
信若此夢寐，豈不見顔色。
復存來告言，言虛音匪默。
是覺曷爲真，覺夢可以惑。
夢過三陵
作者：梅堯臣
朝代：宋

夢過漢陵間，秋風石馬閒。
當年侍臣淚，泣盡向三山。
大愚
作者：梅堯臣
朝代：宋

大愚不量能，品藻輒己出。
朝以軻爲同，暮以丘爲匹。
其人豈鷹雀，鳩鴿化五日。
指鹿危二世，師歆造新室。
雖云詐力尚，終自殞斧鑕。
大明寺平山堂
作者：梅堯臣
朝代：宋

陸羽烹茶處，爲堂備宴娛。
岡形來自蜀，山色去連吳。
毫髮開明鏡，陰晴改畫圖。
翰林能憶否，此景大梁無。
大水後城中壞廬舍千餘作詩自咎
作者：梅堯臣
朝代：宋

不如無道國，而水冒城郭。
豈敢問天災，但慙爲政惡。
湍迴萬瓦裂，槎向千林閣。
獨此懷百憂，思歸卧雲壑。
大風
作者：梅堯臣
朝代：宋

夜風晝不止，天理何可常。
正當春木榮，擺磨枝葉傷。
東皇務長養，乃值此物狂。
曷不訴於帝，斥之出遠方。
風伯有罪五，孰肯進皂囊。
往時歲苦旱，救熱雨欲滂。
吹之不使下，雲雷遂深藏。
復摇江海波，白日沈舟航。
又卷關塞沙，千里填河隍。
拔木與退鷁，書傳言已詳。
今者天柔和，煦煦皆敷芳。
獨爾何不仁，嚎怒事雄强。
既其背天時，誅殛固所當。
鳶鳴兼虎嘯，助惡黨亦昌。
太尉相公中伏日池亭宴會
作者：梅堯臣
朝代：宋

何言避徂暑，清宴水軒閑。
竹氣陰池鳳，雲峰照衮山。
玳簪方映座，綵服亦承顔。
樂奏寒波上，杯香綠芰間。
瓜浮五色爛，簾捲半鈎彎。
今日賓裾盛，袁劉豈足攀。
太師杜公挽詞五首·其一
作者：梅堯臣
朝代：宋

國佐三公進，師臣一品歸。
接賓忘素貴，還綬遠危機。
憶奉追尊冊，當觀副輅旂。
生榮人莫及，無恨掩泉扉。
太師杜公挽詞五首·其三
作者：梅堯臣
朝代：宋

莫怪霑襟血，無由作弔賓。
故池歸去雁，春信見何人。
已寫虛堂影，猶鎸守冢麟。
門生與舊吏，將立道傍珉。
太師杜公挽詞五首·其二
作者：梅堯臣
朝代：宋

既老仍開國，因歸得賜金。
念懷知主意，堅介見臣心。
筆札尚存紙，性情猶託吟。
向來門下客，東首淚盈襟。
太師杜公挽詞五首·其五
作者：梅堯臣
朝代：宋

見錄尋常詠，親裝復手題。
言從永嘉後，重與建安齊。
自古難知己，孤生每擇棲。
春風寄黄鳥，爲向墓間啼。
太師杜公挽詞五首·其四
作者：梅堯臣
朝代：宋

言爲當代法，行不古人慙。
天子貴元老，史官傳美談。
名高漢亞相，學嗣晉征南。
有子即家寶，未嘗金玉貪。
太師杜相公篇章真草過人遠甚而特奬後進流於詠言輒依韻和
作者：梅堯臣
朝代：宋

杜詩嘗說少陵豪，祖德兼誇翰墨高。
蘇李爲奴令侍席，鍾王北面使持毫。
郊麟作瑞唯逢趾，天馬能行不辨毛。
一誦東山零雨句，無心更學楚離騷。
太廟致齋答韓舍人簡
作者：梅堯臣
朝代：宋

齋舍隔牆東，蕭蕭槐樹風。
聲顔雖不接，翰墨遽能通。
未說凉堪飲，唯愁賦少工。
此焉知素拙，試與問楊雄。
失鷓鴣
作者：梅堯臣
朝代：宋

愛翫日已久，開籠爲馴故。
點臆雪花圓，連袪浪紋素。
鉤輈格磔鳴，𣭷㲞翻翁去。
誰知煙渚深，綠水脩篁處。
夾道岡
作者：梅堯臣
朝代：宋

舟脫鵝㿉淺，兵牽鴈脚齊。
兼沙水黄濁，穿壠岸高低。
瘦土黄薑石，枯株長樹雞。
薄言歸向晚，路入赤雲西。
奉和子華持國玉汝來飲西軒
作者：梅堯臣
朝代：宋

我誠官局冷，終日事靡括。
每躭古人書，似與世俗闊。
同道三四人，來過慰饑渴。
迭相陳語言，曾未厭刀呾。
自中將過晡，留飯具麄糲。
薄酒繼以斟，不覺寒日沒。
愚妻方罷沐，供飯愧倉卒。
凍婢昧煎和，親調首忘髴。
每食各驚顧，誰謂不黔突。
倦僕暖吾薪，饑馬飽吾秣。
馬無歸嘶聲，僕有顔色活。
安穩不知疲，明釭仍爲撥。
醉言實無次，曾未窮本末。
諸君競相先，出口論莫奪。
復云天地間，此能有幾達。
我聞顔汗下，恐後謗難遏。
其間常有言，但未見疵齾。
終當輕有若，悔目已屢䀣。
信哉羣玉林，豈得依朽枿。
吾心爲之然，收舌如斷割。
寄音謝豪俊，茲藴只圭撮。
奉和寄宣州廣教文鑒師
作者：梅堯臣
朝代：宋

秋池對門蓮子枯，野壁剝月蝸涎塗。
庭中兩株石楠樹，上有山鳥長相呼。
當時聯巢接飛者，一落梁宋一海隅。
扶桑日枝幾千尺，光彩不獨生陽烏。
奉和持國曼叔方叔送師直歸馬上同賦之什
作者：梅堯臣
朝代：宋

郊外桃李花，赤赤復白白。
爲君歌古曲，行子在南陌。
衆人各已歸，春風送無跡。
安知春風送，到處花當客。
我病出獨難，併請春風讁。
此情無遠近，千里不能隔。
奉和永叔得辛判官伊陽所寄山桂數本封殖之後遂成雅韻以見貺
作者：梅堯臣
朝代：宋

團團綠桂叢，本自幽巖得。
惠好知不忘，青葱寧改色。
香生蓮幕間，花白萱堂側。
月露夜偏滋，瓊枝相翕赫。
奉陪覽秀亭拋堶
作者：梅堯臣
朝代：宋

聊爲飛礫戲，愈切愈紛如。
自是取勢闊，非關用意疎。
悞驚花鳥起，亂破錦苔初。
童指拾將禿，多慙賈勇餘。
妾薄命
作者：梅堯臣
朝代：宋

妾命似春冰，不受杲日照。
有分定隨流，綠波應解笑。
不是郎情薄，自是郎年少。
待郎歡厭足，妾髮如蓬藋。
妾薄命
作者：梅堯臣
朝代：宋

昔是波底沙，今爲陌上塵。
曾聞清泠混金屑，誰謂飄揚逐路人。
悠悠萬物難自保，朝看穠華暮衰老。
須知鉛黛不足論，何必芳心競春草。
草有再三榮，顔無一定好。
曩恩寧重持，徒能亂懷抱。
始作燕子巾
作者：梅堯臣
朝代：宋

裹髻不裹額，自名燕子巾。
翼覆尾涏涏，誰問巢由人。
姪宰與外甥蔡駰下第東歸
作者：梅堯臣
朝代：宋

事莫必有勝，必勝難可持。
邇來罕相見，世上多誇馳。
黄金鑄佩印，白玉刻佩龜。
朝見恃赫赫，夕見同蚩蚩。
方得靡不羨，既處焉所施。
此理非一日，更後當應知。
志士無終窮，斯言非爾欺。
嫣婦
作者：梅堯臣
朝代：宋

黄金一丸入雲端，羣貧望逐滿長安。
衆人爲貴嫣不惜，棄擲如泥資彈射。
藏身葉底有能鳴，辜負春風拖兩翮。
不飛上天訴至珍，幾人辛勤揀砂石。
子聰惠書備言行路及遊王屋物趣因以答
作者：梅堯臣
朝代：宋

自我河橋來，清話殊未已。
亟言閱通疇，晨駕遂遵彼。
尺書忽見遺，經由皆可紀。
草草始辭家，怱怱渡河水。
前村客心速，入暮陰風起。
脩路隘且長，疲驂未能止。
茅居聒夜舂，寒犬吠墟里。
明發西北行，崗巒踰迤邐。
叢蓁但蒙密，未見山中美。
谷開逢邑閭，豈謂連都鄙。
冠带一二同，麏麋左右比。
問子奚所之，俛眉聊啟齒。
瞥往登天壇，煙雲隨步趾。
傍臨日觀低，却望嵩丘邇。
屑屑視塵埃，紛紛若螻蟻。
便有林壑心，期將榮宦委。
我昔愛青蒼，無時常徙倚。
今朝羨君遊，勝事空聳企。
徒嗟黄綬身，莫接青霞軌。
安得憑羽翰，幽懷寄如此。
孔子廟震
作者：梅堯臣
朝代：宋

霹靂下虛殿，破楹非夢凶。
昔嘗瞻畫袞，今實見升龍。
隠隠雷聲散，疎疎霧氣從。
予知仲尼廟，不是蓄乖慵。
孟夏二日通判太博惠庭花二十枝云是手植因以爲答
作者：梅堯臣
朝代：宋

前日已春盡，夏卉抽嫩青。
唯君所植花，餘紅猶滿庭。
常惜畏景逼，贈未及飄零。
欲插爲之醉，但慙髮星星。
季父知并州
作者：梅堯臣
朝代：宋

捧詔出明光，飛軒陟太行。
玉墀分近侍，虎綬給新章。
笳吹喧行陌，旌旗卷夜霜。
雁歸汾水綠，城壓代雲黄。
土屋春風峭，氊裘牧騎狂。
關山寧久駐，剩宴柳溪傍。
孫主簿惠上黨寺壁胡霈然書墨迹一匣
作者：梅堯臣
朝代：宋

上黨佛祠何可觀，開元瑞物圖高閣。
又有長廊古壁上，復是名輩題丹雘。
當時泥用絲作筋，意欲千載無剝落。
書奇畫妙了不識，訛傳墨土能治瘧。
寺僧不惜人掐取，筆畫遂缺如鳥啄。
後來好事恐磨滅，寶刀裁剗泥如剝。
取之龕置綠板匣，便寶箱楮同美璞。
拂拭還看體勢生，盤屈蒼虬舞鸞鷟。
在昔不畏屋壁壞，今也常恐兒童撲。
夫君知我心所重，南歸贈以致誠慤。
此時雖喜落吾手，老大腕硬無由學。
但當拜貺不敢忘，莫爲報言曾未數。
孫司諫知鄧州
作者：梅堯臣
朝代：宋

南陽漢名都，其俗尚敦樸。
亡徒頃爲盜，刺史安與角。
田野遂焦熬，蒿萊思沃濯。
茲雖得甘露，向已苦風雹。
更張固所重，下令未宜數。
且觀道傍碑，文字今已剝。
孫太祝亳州簽判
作者：梅堯臣
朝代：宋

微風起船尾，雨氣生日脚。
不愁春路泥，正泛春波樂。
順去疾鳥飛，問程殊我度。
才名留守家，更入尚書幙。
孫屯田召爲御史
作者：梅堯臣
朝代：宋

薦牘交車府，恩書下建章。
輕軒辭瑞翟，危弁學神羊。
祖酌方滋桂，行威欲犯霜。
鳳毛仍襲慶，雞舌更含香。
氣鬰翔龍闕，風清振鷺行。
今朝洛民思，東陌盛壺漿。
孫曼叔暮行汴上見鶻擊蝙蝠以去語於予
作者：梅堯臣
朝代：宋

野鶻性决裂，所食唯獰飛。
小鳥不入眼，拳發强弩機。
日暮未有獲，豈擇大與肥。
瞥下攫蝙蝠，去以填腸饑。
休笑老鴟飽，銜得腐鼠歸。
守宮
作者：梅堯臣
朝代：宋

嘗聞漢武帝，偶問東方朔。
臣擬作龍呼，慙無頭上角。
宋中道失小女戲寬之
作者：梅堯臣
朝代：宋

宋子失汝嬰，苦將造物怪。
造物本無惡，爾責亦已隘。
且如工作器，寧復保存壞。
收淚切勿悲，他時多壻拜。
宋中道快我生女
作者：梅堯臣
朝代：宋

爾嘗喜詛予，生女竟勿怪。
今遂如爾口，是宜爲爾快。
亦既以言酬，固且殊眥睚。
慰情何必男，茲語當自戒。
宋次道一百五日往鄭拜墓
作者：梅堯臣
朝代：宋

去不避風雨，泣望松柏門。
颯然風悲響，如感泉下魂。
沃酹向墳土，空濕陳草根。
人歸夜月冷，石馬在九原。
宋次道家摘寶相花歸清平里
作者：梅堯臣
朝代：宋

往歲見此花開遲，手擷羣芳因醉嗅。
今來須約爛漫看，及過風雨又已後。
主人爲我特殷勤，架底深深掇孤秀。
密枝陰蔓不爭開，薄紅細葉尖相鬭。
先時已落已掃除，最晚堪憐子所厚。
呼童歸遺不可緩，金盤付與急奔驟。
暮還已見映雪髻，初拈尚覺香在袖。
官橋夜市正沽酒，沽酒共賞莫待晝。
宋次道得廣南金橘爲餉且有詩因和酬
作者：梅堯臣
朝代：宋

越橘如金丸，爛然已盈篋。
誰傳嶺外信，尚带霜前葉。
莫嫌道路遠，得與樽俎接。
主人無吝心，懷歸予敢輒。
宋著作寄鳳茶
作者：梅堯臣
朝代：宋

春雷未出地，南土物尚凍。
呼譟助發生，萌穎强抽𦮎。
團爲蒼玉璧，隠起雙飛鳳。
獨應近臣頒，豈得常寮共。
顧茲實賤貧，何以叨贈貢。
石碾破微綠，山泉貯寒洞。
味餘喉舌甘，色薄牛馬湩。
陸氏經不經，周公夢不夢。
雲脚俗所珍，鳥觜誇仍衆。
常常濫盃甌，草草盈罌甕。
寧知有奇品，圭角百金中。
秘惜誰可邀，虛齋對禽哢。
定號依韻和禹玉
作者：梅堯臣
朝代：宋

言出君門日，遥聞紫禁鐘。
詔書中使降，駿馬上閑供。
天下持平手，毫偏不置胸。
文從有司較，卷是近臣封。
勝陣無容敵，精后已善攻。
明朝當奏號，鴛鷺看歸雝。
宜春宴射篇李駙馬請賦雜言
作者：梅堯臣
朝代：宋

風雨未過桐華時，宜春苑中梨萼披。
天子賜宴羣臣嬉，少年都尉方追隨。
暮歸遲喜聯留後，兄弟雙弓射熊皮。
侯宗戚族坐上少，伯仲相顧驚恩私。
鳳皇樓高玉簫吹，金絡駿馬不肯騎。
自戒危溢作後規，何郎莫媿書與詩。
客鄭遇曇穎自洛中東歸
作者：梅堯臣
朝代：宋

禪衣本壞色，不化洛陽塵。
獨有煙霞染，况將山水親。
西風入關戍，宿雨過城闉。
誰羨飄然跡，吾車亦已巾。
宣司理餉蒸鵝
作者：梅堯臣
朝代：宋

昔年相國籠之贈，今日參軍饟以蒸。
一咀肥甘酬短句，定應無復謗言興。
宣城宰郭仲文遺林檎
作者：梅堯臣
朝代：宋

右軍好佳果，墨帖求林檎。
君今忽持贈，知有逸少心。
密枝傳應遠，朱頰映已深。
不愁炎暑劇，幸同玉漿斟。
宣城馬御史酒闌一夕而西因以寄之御史嘗留老馬與予僕
作者：梅堯臣
朝代：宋

三更醉下陵陽峯，平明溪上去無蹤。
叉牙鐵鎖謾橫絕，濕櫓不驚潭底龍。
斷腸吳姬指如筍，欲剝玉棐將何從。
短翎水鴨飛不遠，那經細雨山重重。
却顧舊埒老病馬，塵沙歷盡空龍鍾。
宣州環波亭
作者：梅堯臣
朝代：宋

冒暑駐輪轂，徘徊北壕上。
棟宇起中央，芙蓉生四向。
今吾太守樂，慰此郡人望。
雨從昭亭來，水入句溪漲。
蜻蜓立欄角，朱鯉吹荷浪。
岸木影下布，水鳥時引吭。
心閑不競物，興適每傾釀。
薄暮詠醉歸，陪車知幾兩。
宣州雜詩二十首·其一
作者：梅堯臣
朝代：宋

昭亭萬仞山，古廟半山間。
賽雨使君去，釣潭漁父閑。
蕨肥巖向日，竹暗壠連關。
北望高樓上，南飛鳥自還。
宣州雜詩二十首·其一〇
作者：梅堯臣
朝代：宋

諸葛久精妙，已能聞國都。
紫毫搜老兔，蒼鼠拔長鬚。
露筦何明浄，煙丸事染濡。
班超投此去，死作玉關夫。
宣州雜詩二十首·其一一
作者：梅堯臣
朝代：宋

大實木瓜熟，壓枝常畏風。
帖花先漏日，噴露漸成紅。
青箬包山舍，馳心奉漢宮。
誰將橐駞載，辛苦向驕戎。
宣州雜詩二十首·其一七
作者：梅堯臣
朝代：宋

五月黄梅肥，終朝密雨微。
綠苔侵竹閣，潤氣裛人衣。
背隴霑牛去，銜蟲濕燕歸。
高山發瀑水，夜漲入吾扉。